text:
Inyigisho yo ku cyumweru cya 4 cya Pasika, 22/04/2018
Amasomo: Intu 4,8-12; Za 117 1 Yh3,1-2 Yh 10,11-18
Umushumba mwiza ni uwitangira intama ze
Yezu Kirisitu nakuzwe iteka. Ni we Mushumba utarumanza intama ze, naganze iteka. Aleluya. Kuri iki cyumweru, Ivanjili iraduha kimwe mu bigereranyo-shusho, bigerageza kutwereka Yezu Kirisitu, Uwatsinze icyaha n’urupfu, akaronkera inyoko muntu umukiro. Ikintu gikomeye tugomba kuzirikana ni uko ari Yezu we ubwe uduha iyo shusho, aho agira ati: “Ni jye mushumba mwiza”. Ari byo kuvuga ko YEZU ari we, Muyobozi wacu, ko nta wundi dusabwa gukurikira no gukurikiza.
Bavandimwe, muri ibi bihe turimo, isi yacu ikeneye bidasubirwaho, Umushumba cyangwa Umuyobozi uberewe n’iryo zina, akayobora abo ashinzwe mu nzira y’umukiro dukesha Kirisitu watwiguranye tukaronka ubuzima butazima. Abakuru ni bo bitegereje baraterura bati: “Abahigi benshi bayobya imbwa uburari”. Muri ibi bihe turimo, amadini aravuka nk’imegeri cyangwa akamanuka nk’isanane iyo zaguye. Ibyo bigatera mwene muntu kwishaka akibura. Akakira ibije byose, agasamira hejuru ibihinze byose, ni uko bikarangira ameze nka wa muntu ujya kubyina yibwira ko byoroshye, yagera mu rubyiniro ubwo amaguru ye agatangira gusigana, kamwe kabwira akandi ngo reka mbanze, bikarangira na we ubwe atazi ibyo arimo. Ibyo ni byo twibonera, abigisha babaye benshi, ni uko abanyurwa manuma si ukwiruka insengero bakazimaza amaguru, nyamara inyota yabo ntishire bya narimba bamwe bikabaviramo guta ukwemera cyangwa se kuyoboka ibigirwamana, bibwira ko ari ho bazakura amahoro.Nyamara amahoro aba muri Kirisitu Yezu, watubwiye Ijambo rikomeye ati: “Ndababwira ukuri koko: nimutarya umubiri w’umwana w’umuntu, ntimunywe amaraso ye, ntimuzagira ubugingo muri mwe” (Yh 6,53)
Bavandimwe, Yezu aratwibwirira ubwe ibiranga umushumba ukunda intama ze, kuko ari na byo bigomba kuranga uwabatijwe wese. Umukirisitu wese asabwa kubera Yezu Umuhamya, akaba umushumba wa mugenzi we, kuko twese ashaka ko tuba umuryango umuguye ku mutima na we akatubera umushumba. Byaba byunguye iki bavandimwe tubaye nka Gahini Uhoraho yabajije ati: “Abeli murumuna wawe ari hehe?” Undi ati: “Simbizi! Mbese ndi umurinzi wa murumuna wanjye?” (Intg 4,9). Buri wese rero ni umurinzi wa mugenzi we, ni bwo butumwa duhabwa muri Batisimu n’ugukomezwa ku buryo bw’umwihariko, kuko tugomba gukomeza umurimo wa Yezu wo gukiza inyoko muntu. None se umushumba mwiza ateye ate?
Umushumba mwiza yigurana intama ze: Haciye iminsi mikeya, ubwo twarangamiraga Yezu ku wa gatanu mutagatifu, ubwo yemerera Imana Se kudupfira akabambwa ku giti cy’umusaraba. Urupfu rwe ku musaraba rutwereka urukundo ruhebuje Imana ikunda abayo: “Koko Imana yakunze isi cyane, bigeza aho itanga Umwana wayo w’ikinege, igira ngo umwemera wese atazacibwa, ahubwo agire ubugingo bw’iteka”(Yh 3,16). Ibyo twabyumvise mu isomo rya mbere aho Petero intumwa atubwira ineza yagiriwe umuntu wari ufite ubumuga bwo kuremara adashobora kwigenza, ni uko yamukijije abikesha Izina rya Yezu Kirisitu w’i Nazareti. Abivuga neza ati: “Batware na mwe bakuru b’umuryango (…) nimumenye neza rero (…) ko izina rya Yezu Kristu w’i Nazareti, mwebwe ubwanyu mwabambye, Imana ikamuzura mu bapfuye, ari ryo uyu muntu akesha kuba ahagaze imbere yanyu ari mutaraga”. Intumwa Petero, twibuka ko ubwo Yezu yacirwaga urwo gupfa, byamuteye ubwoba akageza aho amwihakana gatatu kose avuga ko atazi uwo muntu, wongeye ho ko YEZU ubwe yari yabimuteguje nyamara we akarenga akarahira ko n’aho byamusaba gupfa bapfana. Turamubona yuzuye Roho Mutagatifu agahamya ashize amanga, ko Yezu ari Muzima yazutse mu bapfuye, none akaba ari we wakoze ibyo bibazaga. Abitsindagira agira ati: “Bikaba rero nta wundi wundi, twakesha umukiro usibye we, kuko ku isi nta rindi zina abantu bahawe, ngo abe ari ryo turonkeramo uburokorwe”.
Umushumba mwiza amenya intama ze: Muri iyi minsi biragoye kumva iyi mvugo, nyamara umuntu wese wakoze umurimo wo kuragira amatungo we abyumva bitamugoye, kuko umushumba wasangaga inka ze azizi neza, akamenya n’imico yazo, na zo zikamutora, zikamumenya. Kandi zikumva zinumvira ijwi rye. Natwe Yezu aratuzi neza, azi buri wese intege nke ze n’ubutwari bwe, azi neza ibitekerezo n’imigambi byacu, azi ibyo dukora ndetse n’ibyo twirengagiza gukora kandi akabitwubahira, ntaduhutaza kuko aturekera ubwigenge bwacu, ngo hato tutamukurikira kubera agahato, igitsure cyangwa ubwoba ahubwo ashaka ko tumugana kubera urukundo, kumwemera no kumwizera ko ari we Mushumba wacu utaturumanza, bikaba ari byo bituranga. Icyo adusaba ni uko twakwihatira kumumenya nk’uko na we atuzi kandi atwitaho. Yewe dore n’iyo twamuteye umugongo tukamuhemukaho, igihe cyose tugarukiye atwakirana urukundo n’impuhwe za kibyeyi.
Yezu akomeza atubwira ati: “Nzi intama zanjye na zo zikamenya”. Bavandimwe dusangiye ukwemera aha ho ndatekereza ko ari ihurizo pe. Aha buri wese ashobora kwibaza iki kibazo. Ese tuvugishije ukuri, Yezu turamuzi koko kandi tukaba ari na we dukurikiye, nk’uko intama cyangwa inka usanga zizi umushumba wazo zikamukurikira? Aha buri wese yibaze ariko agerageze no gushaka igisubizo aha Yezu. Muri iki gihe uzasanga ababyeyi bigisha abana babo, gusoma, kwandika, kumenya ibyabafasha kwibeshaho no kuba ibirangirire, kwirinda ubuhemu n’ubugizi bwa nabi ubwo ari bwo bwose, ariko ugasanga nta mwete n’ishyaka bafite mu kubwira abana babo Yezu ngo bamumenye, bamukunde, bamukurikire bamukurikiza nk’Inshuti yabo idatenguha. Usanga bamwe batihatira kubera ababo urugero rwo kwigana, bakibagirwa ko, burya Ukwibyara gutera umubyeyi wese ineza n’akanyamuneza.
Nimucyo twibaze: ni ubuhe burere dutoza abana bacu, inshuti zacu? Ni uruhe rugero duha abaza batugana, bashaka cyangwa bafite inyota yo kumenya Yezu wapfuye akazuka? Uko kwibaza kurareba cyane twe abakuriye abandi Abepiskopi n’abapadiri ku buryo bw’umwihariko, tutibagiwe n’ababyeyi bafite ingo. Kuko duhamagariwe kwereka abo twaragijwe inzira igana umukiro. Aho none ntiwasanga, dukora nk’umucanshuro ntabe na nyir’intama, Yezu yavuze ko abona Ikirura kije agafumyamyo akigendera ikirura kikazitatanya. Igihe cyose tubonye akarengane tukinumira, tukabona ubabaye tugakora nk’aho nta cyabaye, ntaho bitaniye n’uwo mushumba uragiye izitari ize yabona amakuba agakizwa na “Kibuno mpa amaguru”. Ni ngombwa ko buri wese yihatira gukomeza ubutumwa bwa YEZU nta bwoba nta mususu akareka YEZU ubwe akihesha ikuzo mu butumwa bwacu.
Umushumba mwiza ni uzi kwimana cyangwa kurengera intama ze. Uwo mushumba yitangira intama ze, iyo igisambo kije kuziba gisanga ari jisho, ntikibone aho kimenera. Haza ikirura kije kuzitatanya gishakamo iyo kiyongobeza (kirya/cyica ) we agahitamo kukirwanya kabone n’iyo byamusaba kuhasiga amagara/ubuzima kuko atifuza ko hari itungo rye ryazimira cyangwa ngo ripfe.
Nyamara dushishoje twabona ko ubu ibirura byabaye isinzi, bikatudurumbanya, bigatuma aho kunga ubumwe nk’abana b’umubyeyi umwe, ahubwo turushaho gutatana no kwishishanya. Ntabwo nasoza ntagize icyo mvuga kuri ibyo birura bitwugarije bikadutwara benshi:
Ikirura cy’amafaranga n’ubutegetsi. Ku mugani w’umuhanzi Yakobo BUHIGIRO araterura akavuga ku mafaranga ati: “Tuyita amahanya, tuyita umukiro, yo gatsindwa yo kabyara…ni yo adutunga ni yo aduteranya”. Ayo mahanya atera akanyamuneza akadukemurira ibibazo, ariko se ntahindukira akaduteranya, abantu bakangana ndetse bikarangira banicanye. Gutegeka nta ko bisa, yewe ndetse benshi bakora ibishoboka ngo babigereho. Gusa igitera impungenge ni uko hari ababugeraho, bakibagirwa ibyo barahiriye imbere y’imbaga. Hari ubunebwe butuzonga, gusabana n’Imana tukabikerensa ntitubihe umwanya ukwiye. Hari ukwihugiraho, ntiturebe agahinda, ingorane cyangwa ibibazo bya mugenzi wacu ukeneye ubutabazi bwacu. Ni byinshi buri wese yakomeza areba ibimubuza kuba urumuri n’umufasha wa mugenzi we mu rugendo rwacu ruganga Ingoma y’Imana.
Bavandimwe dusabirane kwemerera Yezu agatura mu mitima yacu, kugira ngo atumare ubwoba tubashe kumubera abagabo n’abahamya aho tunyuze hose, turangwa n’urukundo impuhwe n’ubutabera. AMINA
Padiri Anselime MUSAFIRI.


c: text/html

text:
Abatuye mu mirenge itandukanye mu Karere ka Nyagatare, baravuga ko imvura imaze iminsi igwa yabangirije imyaka, isenya n’amazu k’uburyo butunguranye, ku buryo nihatagira igikorwa bashobora kubaho nabi.
Mu mezi yiganjemo Kanama na Nzeri, n’ayandi imvura iba ari nyinshi mu Rwanda, mu bice bitandukanye hakunze kumvikana abahinzi bataka ko imyaka bahinze yangijwe n’imyuzure, umuyaga ndetse n’urubura, n’abubaka amazu iyo adakomeye akaguruka cyangwa akabagwira, ibikunze kubatera igihombo, nyamara ngo ntako baba batagize.
Umwe yagize ati “Urubura rwaraguye, avoka ziragwa, tubura aho duhungira imvura.”
Mugenzi we ati “Ntako tutari twaragize ariko haza umuyaga n’imvura nyinshi biraducanga, ibisenge bitangira kuguruka.”
Dr. Rugazura Ephraim, umwarimu muri Kaminuza ya East African Universty Rwanda, akaba n’impugucye mu majyambere y’icyaro no gutegura imishinga, avuga ko igishobora gufasha umuhinzi kwirinda ibiza mu gihe k’imvura, ari uko yategura neza umurima n’inkengero zawo, abubaka bakazirika ibisenge, bakanubakisha ibikoresho bifite ubuziranenge.
Yagize ati “Ubutaka urabutegura mbere yo guhinga, ugaca imiringoti n’uduti tumwe dutuma ubutaka butagenda, ukubakisha ibikoresho bituma ubutaka butagenda. Mu mvura abantu barubaka ugomba gukoresha ibikoresho byujuje ubuziranenge, ukazirika ibisenge ugashyiraho n’uburyo bwo gufata amazi kugira ngo ataba menshi’’.
Murekatete Juliet, umuyobozi w’Akarere ka Nyagatare wungirije ufite imibereho myiza mu nshingano, ashishikariza abahinzi kwitabira ubwishingizi bw’imyaka aho bishoboka, n’abubaka bakitwararika.
Yagize ati “Mwabonye ko mu minsi ishize twahuye n’icyiza cy’inkuba aho inkuba yakubise inka icyenda Karangazi, tubijyanirane n’imyaka ishobora gutwarwa n’umwuzure, turimo turigisha abaturage bacu kugira ngo bamenye akazi k’ubwishingizi na ny’iri nka zakubiswe n’inkuba nta bwishingizi yari afite, ndetse akamenya ko hari iby’ibanze byakozwe mu gukumira inkubi y’umuyaga n’umwuzure.”
Minisiteri Ishinzwe Ibikorwa by’Ubutabazi (MINEMA), yerekanye ko tariki ya 23 na 24 Mata 2022, imvura yaguye mu gihugu hose yatwaye ubuzima bw’abantu 11, naho abandi 13 barakomereka ndetse yangiza n’ibindi bikorwaremezo birimo imyaka, ibiraro n’inzu zigera ku 100.
Mu gihe abahinzi n’abubaka batubahirije inama bagirwa, birashoboka ko ibiza bizakomeza kubangiriza ibikorwa.
KWIGIRA Issa

robotstxt: allowed

filter: keep


text:
Mu ntangiriro ubwo Rev. Dr. Rutayisire yatangiraga kwandika iki gitabo, nta mugambi wo kugisohora yari afite.
Mu kiganiro cyihariye na IGIHE, Dr. Rutayisire, yasobanuye ko yatekereje kwandika iki gitabo nk’uburyo bwo kwivura nk’umuntu wanyuze mu mateka ashaririye.
Ati “Narabyanditse mbishyira aho ngaho. Bwari nk’uburyo bwo kwivura bitewe n’ibintu byinshi nari mfite muri njye ariko nshaka ko bitazatakara. Narangije kubyandika mu 2005.’’
“Reconciliation is my lifestyle” ni igitabo Rev. Dr. Rutayisire yatangiye kwandika akiri muri Komisiyo y’Igihugu y’Ubumwe n’Ubwiyunge, yahawemo inshingano nka komiseri mu 1999.
Yakomeje ati “Nacyanditse nkiyirimo [komisiyo]. Nakoraga kenshi ibintu by’ubujyanama. Nabwiraga abantu benshi ko niba bashaka gukira ibikomere bakwiye kwisuzuma neza. Naravuze nti ‘ibi bintu ko mbikoresha abandi’ reka nanjye mbanze mbikore. Nanjye nivura nk’umuganga.’’
Na mbere yo gufata icyemezo cyo kwandika, abamuzi n’abo bakoranaga bahoraga bamubwira kwandika igitabo.
Avuga ko “mu bihe bitandukanye nasabwe kwandika igitabo kuko bambonaga nigisha ntanga ubuhamya.’’
Igitabo cya Rutayisire cyanditse mu Cyongereza, kigizwe n’amapaji 124; gisohoka bwa mbere cyatangarijwe muri Amerika binyuze mu Nzu y’Ibitabo ya Pembroke St. Press muri Kamena 2021.
Gikubiyemo urugendo rw’ubuzima rwa Pasiteri Rutayisire. Kigabanyije mu mitwe [chapitres] 10, irimo itanu y’ibihe bibi n’imyaka yo gukomereka n’indi igaruka ku kubabarira n’urugendo rw’ubumwe n’ubwiyunge nyuma ya Jenoside yakorewe Abatutsi mu 1994.
Mu kucyandika, Rev. Dr. Rutayisire yagiye akurikiranya imitwe ikigize bitewe n’ubuzima yanyuzemo ndetse n’ubw’igihugu muri rusange.
Ati “Nyuma ya buri myaka 10 habaga ikintu cyibutsa Abatutsi ko bari mu gihugu kibanga, kitabifuza.’’
Yitanzeho urugero avuga ko “Mfite imyaka itanu ni bwo bishe data. Mu mutwe wa gatatu ‘mfite imyaka 15 batwirukanye mu ishuri’. Mfite 25 banyirukana muri kaminuza banyohereza kwigisha mu cyiciro rusange. Hacamo umutwe umwe wo gukizwa ariko hagahita hazamo Jenoside yakorewe Abatutsi. Ni imyaka 40 y’ibibazo.’’
– Uko yahisemo kwifashisha Rick Warren mu gitabo cye
Mu bwanditsi biramenyerewe ko hari umwanya ugenerwa abandi bantu bakagira ibyo bavuga ku gitabo.
Mu gitabo cya Pasiteri Rutayisire, iriburiro ryacyo ryanditswe n’Umuvugabutumwa akaba n’Umuyobozi w’Itorero Saddleback ryo muri Amerika, Pasiteri Rick Warren.
Yavuze ko yatekereje kumwifashisha agamije kwerekana ko ubutumwa bugikubiyemo atari umwihariko we.
Yagize ati “Iyo ushaka kubona abantu bagushyigikira ushaka umuntu uzwi nka [Pasiteri] Rick Warren, akakwandikira. Iyo ubonye undi muntu ufite ubunararibonye nk’ubwe n’abandi bantu twakoranye, byerekana ko ibyo uvuga ari ukuri, atari ugupapira.’’
– Umutwe wa kabiri w’igitabo ukubiyemo ubuhamya bukora ku mwanditsi
Umutwe wa Kabiri w’Igitabo “Reconciliation is my lifestyle” ugaruka ku nkuru z’ubuzima, Rev. Dr. Rutayisire yabayemo mu buto bwe.
Yakomeje ati “Ni ho mvugamo ubuzima bwatugoye bamaze kwica papa. Ibindi byo haba harimo umujinya, ariko iki nanacyandika ngezemo hagati ntangiye gusubiza amaso inyuma, ni bwo nabyumvise.’’
Muri iki gice ni ho avuga uko se yari umucuruzi, waranguriraga mu bihugu bitanduka ye birimo na Uganda.
Yavuze ko ubwo buzima bwo kubaho mu bupfubyi bwamushaririye ndetse ubwo yabwandikagaho byamwibukije byinshi nk’umwana wari ukiri muto.
– Imvano y’izina ry’Igitabo
Igitabo “Reconciliation is my lifestyle” ugenekereje mu Kinyarwanda wacyita “Ubwiyunge ni yo ntego y’imibereho yanjye’’, Rev. Dr. Rutayisire yatoranyije iri zina ashaka kwerekana ibikomere abantu bahura na byo.
Ati ‘‘Hari abantu bagupyanagiza. Amasomo nize mu kubabarira mu by’amoko narayarambuye nsanga akenerwa no mu buzima busanzwe kuko turabyigana, turacuranwa, turabeshyerana, turamburana. Ndavuga nti amasomo arakenewe ahantu hose.’’
Dr Rutayisire yumva ko igitabo cye kizatanga umusaruro yifuza mu gihe ubutumwa bukirimo buzaba bwageze kuri benshi.
Uyu mwanditsi umenyerewe mu ivugabutumwa, yatangiye kuzamura umuco w’ubwanditsi mu 1989. Icyo gihe yandikaga imivugo n’amakinamico yanyuraga kuri Radio Rwanda.
Mu yo yanditse harimo ‘‘Urugo ruvuze umugome’’ n’iyitwa “Amacumu y’Ubwigenge’’. Zarahembwe ariko ntizakinwa kuko ‘zajombaga kuri ruswa n’amoko yari mu butegetsi.’
Iki gitabo cyacapiwe mu Rwanda binyuze muri Imagine We Rwanda, Ikigo gifasha Abanyarwanda gusohora mu bitabo inkuru zabo cyashinzwe na Uwase Dominique Alonga.
Rev. Dr. Rutayisire Antoine yanditse ibitabo birimo icyo yise “Faith Under Fire” mu 1996, “Umuyobozi Mwiza, urugero rwa Mose’’, “Senga uhinduure uhindure gakondo yawe’’, “Abarinzi b’inkike, umurimo w’abanyamasengesho mu gusengera igihugu n’itorero”, “Kubaka urugo rwiza” na “Umugabo mu mugambi w’Imana”.
Ushaka kugura iki gitabo ashobora guhamagara nimero igendanwa 0788315146, akakigezwaho aho ari mu Mujyi wa Kigali.


text:
Abagizi ba nabi batemye inka y’uwarokotse Jenoside yakorewe Abatutsi 1994 mu Mudugudu wa Rwakayango, Akagali ka Nyamirambo, Umurenge wa Karembo mu karere ka Ngoma, bayica ukuguru ihita ipfa.
Amakuru atangwa n’ubuyobozi bw’inzego z’ibanze ni uko ibi byabaye tariki 11 Mata 2022, mu rugo rwa Gahikire Frederique mu kiraro cy’inka ahagana saa moya za mugitondo, aho umwana wari ugiye gukama yasanze ikimasa bagitemye bagikuraho inyama nkeya ku itako, uyu mwana yasanze iki kimasa cyapfuye.
Umunyamabanga Nshingwabikorwa w’Umurenge wa Karembo Ndayisaba Steven yemeje aya makuru avuga ko ibyakozwe bifite aho bihuriye n’ingengabitekerezo ya Jenosise, gusa ngo kugeza ubu uwabikoze ntabwo aramenyekana,
Yakomeje agira ati: “Umuntu ubikoze mu gihe nk’iki biba bifite aho bihuriye, kuko ku makuru twashakishije twasanze uyu warokotse Jenoside nta makimbirane yagiranaga n’abaturage, umuntu ubitegura akabikora mu gihe nk’iki byanze bikunze urumva ko hari aho bihuriye bitewe n’igihe byakorewemo, ubu turacyakurikirana ngo hamenyekane uwaba yabikoze.”
Abaturage bo muri uyu Mudugudu wa Rwakayango biyemeje ko bagiye gushumbusha mugenzi wabo bitarenze kuri uyu wa 12 Mata.
Ikibazo cy’ingengabitekerezo ya Jenoside mu Ntara y’Iburasirazuba kiri muri bimwe bihangayikishije dore ko mu muhango wo kwibuka abari abakozi ba Perefegitura ya Kibungo n’amasuperefegitura yahujwe bikabyara Intara y’Iburasirazuba, Guverineri w’Intara CG Gasana K.Emmanuel yagurutse kuri iki kibazo agaragaza ko nyuma y’iminsi itatu gusa hatangiwe kwibuka ku nshuro ya 28 Jenoside yakorewe abatutsi mu 1994 muri RIB hari hamaze kugezwa dosiye eshanu.


text:
Akarere ka Kicukiro urubyiruko rwihangiye umurimo wo gukora imitako n’ibindi bikoresho mu mahembe y’inka.
Abanyarwanda ntabwo bajyaga bumva ko amahembe y’inka yabyazwa umusaruro.Amahembe y’inka aboneka iyo imaze kubagwa.
Kwihangira umurimo niyo ntwaro Umukuru w’Igihugu ahora ashishikariza urubyiruko arukangurira guhaguruka rugakora imirimo iruzanira inyungu. Iyi mpanuro y’Umukuru w’Igihugu ibabwira gukura amaboko mu mifuka bagakora ndetse bakihangira imirimo.
Kubwibyo twahuye n’abamwe mu rubyiruko batuye mu Murenge wa Kagarama ho mu Karere ka Kicukiro bihangiye imirimo yo gukora imitako ivuye mu mahembe y’inka. Twaganiriye na Christa Yvette atubwira uburyo gukora uyu mwuga ubateza imbere.
Byatangiye mu mpera zo muri 2015 ,Uwazanye iki gitekerezo cy’indashyikirwa muri rubyruko bamwita Isimwe Manzi ,umusore ukiri muto . Nk’uko twabitangarijwe ngo yazanye iki gitekerezo agira ati”Nigute twe nk’urubyiruko twabyaza umusaruro amahembe y’inka?
Ubwo nk’urubyiruko twarebye uburyo twatangira,dushaka aho twakorera .Twari dufite uburyo ariko ikibura ara ho twakorera.Ubwo twafashe iya mbere mugushaka aho twashyira ibyo twakoze kugirengo bigere ku banyarwanda benshi.Ikindi kandi ko byabaga binakozwe mu mahembe y’i Rwanda(product in Rwanda).
Harabaziko amahembe y’inka ntacyo yamara kandi afite agaciro.Ikimaze kugaragara abayabyaza umusaruro nibo bazi agaciro kayo kuko batangiye kuyakoramo ibi bikurikira:Ibipesu, Imitako yo mu nzu , porte savon ndetse n’ibindi byinshi.
Twagerageje kuganira n’uwo twasanze aho bakorera atubwira ko bibafitiye akamaro agerageza kutubwira uko bayakoramo ibikoresho.Yagize ati:dufata ihembe tukaritandukanya ,ubundi tugakata dukurikije icyo dushaka gukoramo.Yaduhaye urugero aho yagize ati:Nk’ubu uyu mutako ndetse n’ibikoresho byo mu gikoni tubikora mugihe gito.
Uru rubyiruko rwihangiye umurimo ruragera kuri 15 kandi ngo bafite intego yo kwagura ibikorwa bakabigeza mu ntara cyane mu minsi yavuba baraba bakorera mu karere ka Bugesera.Bamwe mu banyarwanda twaganiriye bari baje kugura bimwe mu bikoresho biva mu mahembe y’inka badutangarije ko batari bazi ko no mu Rwanda bafite ubu buhanga bwo kubyaza umusaruro amahembe y’inka.
Uru rubyiruko rurakangurira bangenzi barwo gukura amaboko mu mifuka bagakora badategereje kuzahabwa akazi ahubwo nabo bagahanga umurimo bakagatanga kuko bigirira akamaro igihugu. Ubutumwa bw’urubyiruko buragira buti:Dufate iyambere twubaka u Rwanda ndetse natwe twiyubaka.
Uwimana Marie Grace


text:
>> Le temps liturgique de l'Avent
Amasomo yo ku ya 17 ukuboza
Isomo rya mbere : lntg 49,2.8-10
Isomo ryo mu gitabo cy’Intangiriro
Yakobo ahamagara abahungu be maze arababwira ati «Ngiye kubahishurira ibizababaho mu bihe bizaza. 2Nimwegerane mwumve, bana ba Yakobo, mwumve so lsraheli. 8Yuda, woweho abo muva inda imwe bazagusingiza. Ukuboko kwawe gutsikamiye ijosi ry’abanzi bawe, na bene so bazagupfukamira. 9Yuda, uri nk’icyana cy’intare, mwana wanjye, uzamutse uvuye ku rugamba! Yaciye bugufi abunda nk’intare, kandi nk’intare y’ingore, ni nde wamutsimbura? 10Inkoni y’ubwami ntizatirimuka mwa Yuda, n’inkoni y’ubutware ntizajya kure y’ibirenge bye, kugeza igihe Uwo igenewe azazira, Uwo amahanga azayoboka.»
Kuzirikana : Zab 72 (71),1-2,3-4,7-8,17
ZABURI
Inyik/ Ubutabera buzasagamba, n’amahoro asesure.
- Mana, umwami umwegurire ubucamanza bwawe,
- uwo mwana w’umwami, umutoze ubutabera bwawe ;
- acire umuryango wawe imanza ziboneye,
- kandi arengere n’ingorwa zawe.
- Imisozi nikwize rubanda amahoro,
- n’imirenge ibazanire ubutabera.
- Azarenganura rubanda rugufi,
- Arokore abatindahare,
- Kandi aribate uwabakandamizaga.
- Mu gihe cye, ubutabera buzasagamba,
- n’amahoro asesure mu mezi atabarika.
- Azategeka kuva ku nyanja kugera ku yindi,
- avane ku Ruzi ageze ku mipaka y’isi.
- Izina rye rizavugwa ubuziraherezo,
- ubwamamare bwe bumare igihe nk’izuba!
- lmiryango yose y’isi izamuherwemo umugisha,
- amahanga yose amwite umunyahirwe!
Isomo rya kabiri :
Ibango-ndirimbo ribanziriza Ivanjili :
Alleluya Alleluya.
- Ngwino, Buhanga bw’Umusumbabyose!
- Wowe ugengana isi imbaraga n’ituze,
- utwigishe inzira y’ukuri.
Alleluya.
Ivanjili Ntagatifu : Mt 1,1-17
+ Amagambo yo mu lvanjili ntagatifu uko yanditswe na Matayo
1Dore igitabo cy’amasekuruza ya Yezu Kristu, umwana wa Dawudi, mwene Abrahamu.
2Abrahamu yabyaye lzaki, lzaki abyara Yakobo, Yakobo abyara Yuda n’abavandimwe be,
3Yuda abyara Faresi na Zara kuri Tamara, Faresi abyara Esiromi, Esirorni abyara Aramu.
4Aramu abyara Aminadabu, Aminadabu abyara Nahasoni, Nahasoni abyara Salimoni.
5Salimoni abyara Bowozi kuri Rahabu, Bowozi abyara Yobedi kuri Ruta, Yobedi abyara Yese,
6Yese abyara umwami Dawudi. Dawudi abyara Salomoni ku mugore wa Uriya,
7Salomoni abyara Robowamu, Robowamu abyara Abiya, Abiya abyara Asa
8Asa abyara Yozafati, Yozafati abyara Yoramu, Yoramu abyara Oziyasi,
90ziyasi abyara Yowatamu, Yowatamu abyara Akazi, Akazi abyara Ezekiyasi,
10Ezekiyasi abyara Manase, Manase abyara Amoni, Amoni abyara Yoziyasi,
11Yoziyasi abyara Yekoniyasi na barumuna be, igihe bajyanwa bunyago i Babiloni.
12Ijyanwabunyago ry’i Babiloni rirangiye Yekoniyasi abyara Salatiyeli, Salatiyeli abyara Zorobabeli, 13Zorobabeli abyara Abiyudi, Abiyudi abyara Eliyakimu, Eliyakimu abyara Azori,
14Azori abyara Sadoki, Sadoki abyara Akimu, Akimu abyara Eliyudi,
15Eliyudi abyara Eleyazari, Eleyazari abyara Matani, Matani abyara Yakobo,
16Yakobo abyara Yozefu umugabo wa Mariya, ari we wabyaye Yezu , witwa Kristu.
17Ibisekuruza byose hamwe rero ni ibi : kuva kuri Abrahamu kugeza kuri Dawudi, ni ibisekuruza cumi na bine ; kuva kuri Dawudi, kugera ku ijyanwabunyago ry’i Babiloni, ni ibisekuruza cumi na bine; kuva ku ijyanwabunyago ry’i Babiloni kugera kuri Kristu, ni ibisekuruza cumi na bine.


text:
UBUTUMWA BWA PAPA FRANSISKO KU MUNSI MPUZAMAHANGA W’ABAKENE WIZIHIZWA KU NCURO YA 5
Ku wa 14 ugushyingo 2021, ku cyumweru cya 33 gisanzwe
« Abakene muzabahorana iteka » (Mk 14, 7)
- « Abakene muzabahorana iteka » (Mk 14, 7). Yezu yavuze aya magambo ubwo yari i Betaniya kwa Simoni wiswe « umubembe », bari ku meza, hasigaye iminsi mike ngo Pasika ibe. Nk’uko umwanditsi w’Ivanjili abivuga, umugore yinjiye aho bafunguriraga afite urweso rwuzuye umubavu w’igiciro gikomeye awusuka ku mutwe wa Yezu. Ibyo yari amaze gukora byatangaje abari aho, batangira kubisobanura ku buryo bubiri butandukanye.
Uburyo bwa mbere ni umwijujuto wa bamwe muri bo, barimo n’abigishwa be. Kuri bo, ukurikije agaciro k’uwo mubavu, kageraga ku madenari magana atatu, ahwanye n’umushahara w’umukozi ku mwaka, byari kuba byiza ugurishijwe maze ibivuyemo bigahabwa abakene. Mu Ivanjili yanditswe na Yohani, Yuda ni we wagize iki gitekerezo ati
« Nk’uriya mubavu wajyaga kugurishwa amadenari magana atatu, agahabwa abakene, upfuye iki? ». Umwanditsi w’Ivanjili akongeraho, ati « Ibyo ariko ntiyabivugiraga ko yari ababajwe n’abakene, ahubwo ni uko yari umujura; n’ubundi ni we wari umubitsi, akajya yiha ku byo bamubikije. » (12, 5-6). Si ku bw’impanuka kuba mu kanwa k’umugambanyi ari ho hasohotse amagambo akarishye anenga ibigiriwe Yezu: ni igihamya ko abatubaha abakene batatira inyigisho za Yezu kandi badashobora kuba abigishwa be. Muri uru rwego, reka twibuke amagambo akomeye ya Orijeni aho agira, ati « Yuda yasaga n’aho afitiye abakene impuhwe [...]. Niba no muri iki gihe hari umuntu ucunga ikigega cya Kiliziya, akavuganira abakene nka Yuda, nyamara akajya yikorera muri icyo kigega, ubwo rero ari mu gatebo kamwe na Yuda ».
Igisobanuro cya kabiri ni icyatanzwe na Yezu ubwe kandi kidufasha kumva ku buryo bwimbitse ibyo uriya mugore yari amaze gukora. Yezu ati « Nimumureke!
Ubutumwa bwasobanuwe mu Kinyarwanda n’Ubunyamabanga Bukuru bw’Inama y’Abepiskopi Gatolika mu Rwanda, Ibiro Bishinzwe Guhindura Inyandiko mu Zindi Ndimi
Muramutonganyiriza iki? Dore ibyo amaze kungirira ni byiza. » (Mk 14,6). Yezu wari uzi ko urupfu rwe rwegereje abona muri iki gikorwa umusogongero w’amavuta azasigwa umubiri we nyuma yo gupfa na mbere yo gushyirwa mu mva. Iyi mitekerereze ye irenze kure iy’abandi batumirwa bari kumwe na we. Yezu arabibutsa ko ari We mukene wa mbere, ukennye cyane kurusha abandi kuko abahagarariye bose. Kandi ni mu izina ry’abakene, iry’abigunze iry’abahejwe n’iry’abahawe akato, Umwana w’Imana yemera ibyo uriya mugore amukoreyeho. Mu myumvire ye nk’umugore, aragaragaza ko ari we wenyine wiyumvisha icyo Nyagasani ashaka. Uyu mugore utavugwa izina, ushobora kuba ahagarariye abagore bose bo ku isi bo mu binyejana bitandukanye, batagiye bahabwa ijambo mu bandi kandi bagahohoterwa mu mateka y’isi, yabaye intangiriro y’ukugaragara kw’abagore mu kugira uruhare mu bihe by’ingenzi by’ubuzima bwa Kristu ari byo kubambwa ku musaraba kwe, urupfu n’ishyingurwa rye ndeste no mu kwigaragaza kwe nk’Uwazutse. Abagore, akenshi bagiye bashyirwa ku ruhande bakanahezwa mu nzego zifata ibyemezo, nyamara mu byanditswe bitagatifu bari mu barwanashyaka mu mateka y’ukwigaragaza kw’Imana mu bantu. Yezu akomeza ahuza uyu mugore n’umurimo ukomeye w’iyogezabutumwa, aho agira, ati « Ndababwira ukuri: ku isi yose, aho Inkuru Nziza izamamazwa hose, bazajya bavuga n’ibyo uyu mugore amaze gukora, bamwibuke ». (Mk 14, 9).
- Uku « kwishyira mu kigwi cy’undi» gukomeye hagati ya Yezu n’uyu mugore, n’uburyo Yezu ubwe asobanura isigwa rye bivuguruzanya n’igitekerezo cy’urukozasoni cya Yuda n’abandibatumirwa, bishobora gutuma umuntu atekereza cyane ku bumwe bw’indatana buri hagati ya Yezu, abakene no kwamamaza Inkuru Nziza.
Isura y'Imana yahishuwe na Yezu ni iy’umubyeyi witaye ku bakene kandi ubana na bo. Muri byose, Yezu yigisha ko ubukene atari ikintu kizana kuko kigomba kubaho, ahubwo ni ikimenyetso gifatika cyerekana ko ari muri twe. Ntitumubona igihe tumushakiye n’aho tumushakiye, ahubwo tumubona mu buzima bw’abakene, mu bubabare bwabo n’akaga kabo, mu buryo bumwe na bumwe butari ubwa kimuntu babamo batabihisemo. Nk’uko ntahwemye kubivuga, abakene ni abogezabutumwa nyabo kuko babaye aba mbere mu gushyikirizwa Inkuru Nziza kandi bahamagariwe na Nyagasani gusangira na we ihirwe ry’Ijuru (reba Mt 5, 3).
Buri gihe n’ahantu hose, abakene batugezaho Inkuru Nziza, kuko batuma twongera kubona mu buryo bushya isura nyayo ya Data. «Bafite byinshi byo kutwigisha. Usibye no kuba bagira uruhare mu kudufasha kumva neza ukwemera kwacu, ku bw’ububabare bwabo, banazi Kristu ubabara. Ni byiza rero ko twese twemera kubwirwa Inkuru Nziza na bo. Iyogezabutumwa riduhamagarira kumenya imbaraga zikiza ziri mu buzima bwabo, no kubashingiraho urugendo rwa Kiliziya. Duhamagariwe kureba Kristu muri bo, kuba ijwi ribavugira, ariko kandi no kuba inshuti zabo, kubatega amatwi, kubumva no kwakira ubuhanga butangaje Imana ishaka kutugezaho binyuze muri bo.
Ibyo twiyemeza ntibigizwe gusa n’ibikorwa cyangwa za gahunda zo kubazamura no kubafasha; icyo Roho Mutagatifu adukangurira si ugutagangazwa n’ibikorwa, ahubwo ni ukwita kuri mugenzi wacu tukamufata nk’uwunze ubumwe natwe. Uku kumwitaho mu rukundo bituma dutangira guhangayikishwa n’uwo ari we, maze tugahera aho tumushakira ineza » (Urwandiko rwa gishumba Evangelii gaudium , nn. 198-199).
- Yezu ntabogamiye gusa ku bakene, ahubwo anasangiye na bo gupfa no gukira. Iri nni isomo rikomeye cyane ku bigishwa be bo mu bihe byose. Iki ni cyo gisobanuro cy’amagambo ye, ati « abakene muzabahorana iteka ». Abakene bazahorana natwe, ariko ibyo ntibigomba gutuma turambirwa kubitaho, ahubwo biduhamagarira gusangira ubuzima na bo imbonankubone, nta wundi muntu binyuzeho. Abakene si abantu bo “hanze” y’aho dutuye, ahubwo ni abavandimwe bacu twakagombye gusangira imibabaro, mu rwego rwo kugabanya ibibazo byabo no guhezwa, kubagarurira icyubahiro batakaje no guharanira ko bibona mu muryango uko bikwiye. Ku rundi ruhande, nk’uko dusanzwe tubizi, iyo bavuze igikorwa cy’urukundo twumva ko hari umugiraneza n’umuntu uyigirirwa, mu gihe gusangira byo bibyara ubuvandimwe. Gutanga bikorwa rimwe na rimwe; mu gihe gusangira bihoraho. Ibyo mvuze mbere bishobora gushimisha ababikoze ariko bigasuzuguza ababikorewe; mu gihe ibya kabiri bishimangira ubufatanye kandi bigashyiraho urufatiro rukenewe kugira ngo ubutabera bugerweho. Muri make, abemera, iyo bashaka kubona Yezu imbonankubone no kumukoraho n’ibiganza byabo, bazi aho bagana. Abakene ni isakramentu rya Kristu, baramuhagarariye kandi bakamutuganishaho.
Hari ingero nyinshi z’abatagatifu bagize gusangira n’abakene gahunda y’ubuzima bwabo. Muri bo navuga nka Padiri Damiyani wa Vesta (Veuster), intumwa ntagatifu y’ababembe. Mu buntu bwinshi, yemeye umuhamagaro wo kujya ku kirwa cya Molekayi (Molokai), cyari cyarabaye iciro ry’ababembe, kugira ngo abane na bo kandi apfane na bo. Yazinze amaboko y’ishati ye, maze akora ibishoboka byose kugira ngo agarure ubuzima bukwiye ikiremwa muntu kuri abo bantu bakennye barwaye kandi baciwe, bateshejwe agaciro ku buryo bukabije. Yabaye umuganga n’umuforomo, atitaye ku ngaruka zirimo, maze azana urumuri rw’urukundo kuri icyo kirwa cyari cyariswe « ubukonde bw'urupfu ». Na we ubwe yarwaye ibibembe, biba ikimenyetso cy’uko yasangiye byose n’abavandimwe be yari yaratangiye ubuzima bwe. Ubuhamya bwe bufite icyo bwatwigisha muri iki gihe isi ihanganye n’icyorezo cya koronavirusi. Sinshidikanya ko ubuntu bw’Imana buri gukorera mu mitima y’abantu benshi, bucece, bitangira abakene, basangira na bo mu buryo bufatika.
- Dukwiye rero n’umutima wacu wose kwihambira ku byo Nyagasani adusaba agira, ati
« Nimwisubireho maze mwemere Inkuru Nziza! » (Mk 1, 15). Uko guhinduka kugizwe mbere ya byose no gufungura imitima yacu kugira ngo tumenye uburyo butandukanye ubukene bwigaragazamo, tunahamye Ingoma y’Imana tubaho mu buryo bujyanye n’ukwemera twamamaza. Akenshi, dufata abakene nk’abandi bantu batandukanye natwe, nk’icyiciro cy’abantu bakeneye gusa kugirirwa neza mu buryo bwihariye.
Nyamara gukurikira Yezu bisaba guhindura iyo mitekerereze no gukemura ikibazo cyo gusangira na bo babigizemo uruhare. Kuba abigishwa ba Yezu bivuze guhitamo kutirundanyaho ubutunzi hano ku isi, butuma twibwira ko dufite umutekano, kandi mu by’ukuri ujegajega ndetse ari n’uw’igihe gito. Ahubwo bisaba ubushake bwo kwigobotora ingoyi iyo ari yo yose itubuza kugera ku byishimo n’umunezero nyabyo, kugira ngo tumenye icyaramba kandi kidashobora kwangizwa n’ikintu icyo ari cyo cyose cyangwa umuntu uwo ari we wese (reba Mt 6, 19-20).
Na none hano, inyigisho ya Yezu iranyuranya n’ibimenyerewe, kuko isezeranya ibyo amaso amurikiwe n’ukwemera yonyine ashobora kubona no kumenya mu buryo budashidikanya.
« Umuntu wese uzaba yararetse amazu, cyangwa abavandimwe be, cyangwa bashiki be, cyangwa se, cyangwa nyina, cyangwa abana, cyangwa isambu ye, abitewe n’izina ryanjye, azabisubizwa incuro ijana kandi azatunga ubugingo bw’iteka » (Mt 19, 29). Niba tudahisemo kuba abakene mu by’ubukungu bw’igihe gito, mu by’imbaraga z’ab’isi, mu kwirata, ntituzigera dushobora gutanga ubuzima bwacu ku bw’urukundo; tuzabaho ubuzima bw’igice, bwuzuye imigambi myiza, ariko budashobora guhindura isi. Dukeneye rero kwifungurira byimazeyo ubuntu bwa Kristu, ushobora kutugira abahamya b’urukundo rwe rutagira umupaka no gutuma ukubaho kwacu kugirirwa icyizere ku isi.
- Ivanjili ya Kristu iraduhamagarira kwerekana cyane ko duhangayikishijwe n’abakene no gutahura uburyo butandukanye bw’imyitwarire n’imibanire mibi ya muntu ihora itera ubukene bushya. Imyumvire ituma abakene bafatwa nka ba nyirabayazana b’imibereho mibi yabo ndetse n’umutwaro utakihanganirwa muri gahunda y’ubukungu ishyira imbere inyungu z’ibyiciro bike by’abagashize, iragenda yiyongera. Isoko ryirengagiza inkingi z’imico myiza cyangwa rigahitamo zimwe muri zo gusa, rituma habaho uburyo bw’imibereho itari iya kimuntu bwibasira cyane abantu basanzwe babayeho nabi. Muri iki gihe turasanga hari imitego mishya y’ubukene bukabije no guhezwa, itegwa n’abafite ibikorwa by’ubukungu n’imari badatinya ubuhemu, badafite indangagaciro za kimuntu ntibemere n’inshinangano mbonezamubano.
Umwaka ushize, twagwiriwe n’ikindi cyorezo cyongereye umubare w’abakene. Icyorezo gikomeje kwibasira abantu babarirwa muri za miliyoni ku buryo niyo kitazana umubabaro n’urupfu, ibyo ari byo byose kizana ubukene. Abakene bariyongereye ku buryo bukabije ndetse ikibabaje ni uko bizakomeza kuba gutyo no mu mezi ari imbere. Ibihugu bimwe na bimwe bigirwaho ingaruka zikomeye ziterwa n’icyorezo, ku buryo abatishoboye kurusha abandi mu baturage babyo usanga babuze iby’ibanze.
Imirongo miremire y’abakene bategerereje imbere y’amaduka agenewe abakene ni ikimenyetso gifatika cy’izi ngaruka. Birakenewe ko dushakisha uburyo buboneye bwo guhangana na virusi ku rwego rw’isi yose, hatabayeho gushyira imbere inyungu z’ibihugu. By’umwihariko, hakenewe byihutirwa kubona ibisubizo bifatika ku bahangayikishijwe no kubura akazi, barimo abagabo, abagore ndetse n’urubyiruko.
Ubufatanye mbonezamubano no kugira ubuntu biranga benshi ku bw’ingabire y’Imana, bihujwe n’imishinga ihamye yo guteza imbere muntu, bizakomeza gutera inkunga ihambaye muri uru rwego.
- Hari ikibazo kitigaragariza buri wese ariko kikiriho: twatanga igisubizo gifatika dute ku bakene babarirwa muri za miliyoni bahora birengagizwa iyo badatewe hejuru? Ni iyihe nzira y'ubutabera dukwiye kunyuramo kugira ngo duhashye ubusumbane mu bantu kandi uburenganzira bw’ikiremwa muntu bwakunze guhonyorwa bwubahirizwe? Amahitamo ya muntu yo kuba nyamwigendaho ni icyitso cy’ubukene, ndetse akenshi agakorera abakene umutwaro wo kwirengera. Burya ubukene ntibuza nk’impanuka, ahubwo ni ingaruka zo kwikunda. Ni ngombwa rero gushyiraho inzira z’iterambere ziha agaciro ubushobozi bwa buri wese, kugira ngo ubwuzuzanye bw’ubuhanga hamwe n’ubudasa bw’inshingano biganishe ku mutungo rusange buri wese afitemo uruhare. Hariho ubwoko bwinshi bw’ubukene mu « bakire » bushobora gukizwa n’ubukungu buri mu « bakene », iyaba gusa bashoboraga guhura bakamenyana! Nta muntu n’umwe wakena ku buryo yabura icyo aha uwagize icyo amuha. Abakene ntibakwiye kuba abantu bahabwa gusa; na bo bagomba guhabwa uburyo bashobora gutanga, kuko bazi neza kwitura ineza. Ni ingero zingahe zo gusangira tubona! Abakene bakunze kutwigisha ubufatanye no gusaranganya. Ni ukuri, bashobora kuba ari abantu babuze ibintu bimwe na bimwe, akenshi banabuze byinshi kandi by’ingenzi, ariko ntibabuze byose, kuko bakomeza kugira icyubahiro cyabo nk’abana b’Imana kandi nta kintu cyangwa umuntu washobora kukibambura.
- Ni yo mpamvu hakenewe ubundi buryo bwo kurwanya ubukene. Iki ni ikibazo za leta n’imiryango mpuzamahanga bigomba gufatira ingamba z’imibereho zireba kure, zishobora guhangana n’uburyo bushya bw’ubukene burimo gukwira ku isi hose kandi bushobora kuzagira ingaruka zikomeye mu myaka myinshi iri imbere. Mu gihe abakene bazahezwa inyuma, nk’aho ari bo nyirabayazana y’ubuzima babayemo, icyitwa demokarasi kizahungabana maze na buri politiki y’imibereho myiza yose izananirwe. Twiyoroheje, twagakwiye kwicuza ko akenshi ntacyo dushoboye iyo bigeze ku bakene. Tubaganiraho mu buryo budasobanutse, dutinda ku mibare kandi tukibwira ko dushobora guhindura imitima y’abantu dukoresheje filimi mbarankuru zibavugaho. Ubukene, ahubwo, bwakagombye kudutera imbaraga zo gutegura igenamigambi rigamije kongera umudendezo ukenewe mu kubaho ubuzima bwuzuye hakurikijwe ubushobozi bwa buri muntu. Ni ukwibeshya twagakwiye kurwanya, gutekereza ko umudendezo uza kandi ugakura kubera ko hari amafaranga. Gufasha abakene bidusaba ibikorwa kandi bituma dushobora kubona inzira ziboneye zo kuzamura no guteza imbere iki kiciro cy’ikiremwamuntu kidakunze kumenyekana no kugira ijambo, nyamara cyifitemo ishusho y’Umukiza wacu Yezu Kristu udusaba ubufasha.
- « Abakene muzabahorana iteka » (Mk 14, 7). Duhamagarirwa kutazigera na rimwe dutakaza amahirwe tubonye yo gukora icyiza. Muri ibyo, dushobora kubonamo itegeko rya kera rya Bibiliya rigira, riti « Hari umuvandimwe wawe utishimye [...], ntuzinangire umutima wawe kandi ntuzabumbe ikiganza imbere ya murumuna wawe uri mu kaga, ahubwo uzakirambura cyane kandi umugurize ibirenze ibyo akeneye. [...] Uzamuha byinshi, kandi ntuzabikora winuba. Nubikora utyo, Nyagasani Imana yawe azaguha imigisha mu bikorwa byawe byose no mu mishinga yawe yose. Mu by’ukuri, abababaye ntibazabura muri iki gihugu… » (Ivug 15, 7-8, 10-11). Mu buryo nk’ubwo, intumwa Pawulo yashishikarije abakristu bo mu makoraniro ye gufasha abakene bo mu ikoraniro rya mbere ry’i Yeruzalemu kandi bakabikora « nta kwinuba nta no guhatwa, kuko Imana ikunda utanga yishimye » (2Kor 9, 7). Ntitugomba gutanga imfashanyo yacu tugira ngo turuhure umutimanama wacu, ahubwo dukwiye kubikora nk’uburyo bwo kurwanya umuco wo kwigira ba ntibindeba n’agasuzuguro, tugaragaza imbere y’abakene.
Ni muri urwo rwego, byaba byiza twibutse amagambo ya Mutagatifu Yohani Krizostome aho agira, ati “Abagira ubuntu ntibagakwiye kubaza amakuru ku myitwarire y’abakene, ahubwo bazamura imibereho y’abari mu bukene, bagahaza ibyifuzo byabo. Ikintu kimwe rukumbi gikwiye kurebwa ku bakene ni ubukene bwabo n’imiterere y’ubukene bibonamo. Ntuzababaze ikindi kintu. Ariko niyo abakene baba ari abantu babi kurusha abandi ku isi, niba bashonje, reka tubakure mu nzara [...] Erega abanyampuhwe bameze nk’icyambu ku bakeneye ubufasha. Icyambu cyakira kandi kigakura mu kaga abarohamye bose; baba ari abagizi ba nabi, abeza cyangwa icyo bari cyo cyose. Nawe rero, niba ubonye imusozi umugabo cyangwa umugore warohamishijwe n’ubwato bw’ubukene, wibacira urubanza, wibaza amakuru ku myitwarire yabo, ahubwo bakure mu byago byabo » (Ijambo ku mukene Lazaro, II, 5).
- Birakwiye ko dushishikarira no kumenya ibyo abakene bakeneye, bihora bihinduka bijyanye n’ibihe. Mu by’ukuri, muri iki gihe, mu turere twateye imbere mu bukungu ku isi, abantu ntibakigira ubushake bwo guhangana n'ubukene nk’uko byahoze mu bihe byashize. Imibereho myiza abantu bimenyereje, ituma bagorwa no kwemera kwitangira abandi no kwigomwa. Abantu biteguye gukora icyo ari cyo cyose aho kwamburwa ibyo babonye batavunitse. Kubera iyo mpamvu, bagwa mu mutego w’inzika, guhagarika umutima, kugira ibyifuzo bijyana ku bwoba, umubabaro, hamwe na hamwe, mu bugizi bwa nabi. Ubu si bwo buryo bwo kubaka ejo hazaza; ahubwo, iyo myitwarire ubwayo ni ubundi buryo bw’ubukene tudakwiye kwirengagiza. Tugomba kurushaho kumenya gusoma ibimenyetso by’ibihe bidusaba gushaka uburyo bushya bwo kwamamaza Inkuru Nziza mu isi ya none. Ubufasha bwihuse mu gukemura ibibazo by’abakene, ntibukwiye kutubuza kugira ubushishozi mu gushyira mu bikorwa ibimenyetso bishya by’urukundo n’ubugiraneza bya gikristu, nk’igisubizo ku buryo bushya bw’ubukene bwugarije abantu muri iki gihe. Nizere ko uyu munsi mpuzamahanga w’abakene, twizihiza ku ncuro ya gatanu, uzashinga imizi muri kiliziya z’iwacu kandi ukadutera imbaraga zo kogeza inkuru nziza duhura mbere na mbere n’abakene imbonankubone aho bari hose. Ntidukwiye gutegereza ko abakene bakomanga ku nzugi zacu; dukeneye byihutirwa kubageraho mu ngo zabo, mu bitaro no mu bigo byita ku bageze mu za bukuru, ku mihanda no mu mfuruka bikingamo uko bashoboye, mu nkambi z’impunzi no mu bigo byakira abantu ... Ni ngombwa kumva uko bamerewe, kumenya ibyo bahura na byo n’ibyo imitima yabo yifuza.
Reka dusoze dusangira aya magambo ya Don Primo Mazzolari agira, ati « Ndagusaba ngo ntumbaze niba hari abakene, abo ari bo cyangwa ngo ni bangahe, kuko ntinya ko ibibazo nk’ibi byaba ari ibyo kurangaza cyangwa urwitwazo kugira ngo ubwenge n’umutima byacu bitagira icyo bikora [...] Ntabwo nigeze mbara abakene, kuko badashobora kubarwa. Abakene bagomba kwegerwa, ntibabarwa » (Adesso n. 7, 15 Mata 1949). Abakene bari rwagati muri twe. Mbega ukuntu byaba ari ukwamamaza Inkuru Nziza turamutse tuvuze mu kuri kose, tuti « Natwe turi abakene », kuko ari muri ubu buryo gusa dushobora kubamenya by’ukuri no kubagira igice cy’ingenzi cy’ubuzima bwacu n’igikoresho cy’umukiro wacu.
Bikorewe i Roma, kuri Bazilika ya Mutagatifu Yohani w’i Laterani, ku wa 13 Kamena 2021, ku munsi mukuru wa Mutagatifu Antoni wa Paduwa .
Papa Fransisko
- 213 views


text:
Nyiricyubahiro Antoine Karidinali Kambanda arasaba abantu kudasuzugura abakene bavuga ko ubukene bafite ari bo babwiteye, ahubwo bakihutira kubafasha mu byo bakeneye.
Yabibwiye abari bateraniye i Kibeho ku wa 14 Ugushyingo 2021, nyuma y’igitambo cya Misa Yahaturiye, mu rwego rwo kwizihiza umunsi mpuzamahanga w’abakene.
Nyiricyubahiro Antoni Karidinali Kambanda mu butumwa bwe yaragize ati “Imbere y’Imana twese turi abakene kuko dukeneye impuhwe z’Imana. Uko umukene akugana, akwiyambaza kubera ingorane arimo, abona ko hari ubushobozi ufite cyangwa icyo umusumbije wamufashisha, ujye uzirikana ko nawe ari ko uba umeze imbere y’Imana uyiyambaza.”
Akomeza agira ati “Rero nk’uko wifuza ko Imana yakwakira, ikumva ubusabe bwawe mu bushobozi bwayo ikagufasha, nawe abe ari ko umwakira kandi umufashe. Icyo wifuza ko Imana yagukorera, nawe ugikorere umuvandimwe w’umukene ukugana.”
Yakomeje asobanura ko abakene bafashwa ku buryo butandukanye bitewe n’ubukene bafite ndetse n’uburyo bamerewe. Yatanze urugero rw’ubufasha butangwa na Kiliziya binyuze muri Caritas, avuga ko hari ababa bakennye ariko kandi batanafite imbaraga kubera impamvu z’uburwayi cyangwa gusaza, abo bakaba bitabwaho bagahabwa ibishoboka byose byaboneka ngo bibafashe. Hari n’abafashwa binyuze mu mishanga itandukanye, bagahugurwa mu mirimo itandukanye yabavana mu bukene ndetse bagaterwa n’inkunga mu kuyishyira mu bikorwa.
Aha I Kibeho hari hateraniye abakene baturutse mu ma diyosezi gatolika yose yo mu Rwanda, aho benshi bashimiye Imana amahirwe bagize yo kugera bwa mbere i Kibeho, ndetse bakahahererwa umugisha na Karidinali Kambanda.
André Ntambagiza wo muri Diyosezi ya Kibungo avuga ko ubukene umuntu atabwiha, ariko yisanga nk’uko hari uwisanga mu buzima bwiza nta ruhare yabigizemo. Avuga kandi ko abakene atari imburamumaro, ko hari abashoboye imirimo itandukanye ku buryo iyo batewe inkunga nabo baharanira kwikura mu bukene barimo.
Yagize ati “Ubukene ntawe ubwitera. Ni nko kuvukana n’abandi bana, hakavamo uba perezida. Ntabwo abandi baba babyanze. Abasuzugura abakene nabagira inama yo kwicisha bugufi, bakamenya ko twese imbere y’Imana tungana”
Uyu munsi washyizweho na Nyirubutungane Papa Fransisko, mu gusoza umwaka wa Yubile idasanzwe y’Impuhwe z’Imana (2015-2016).
Mu rwandiko rusoza iyi Yubile, yise “Impuhwe z’Imana n’ubutindahare bwa muntu” (Misericordia et misera), rwo kuwa 20 Ugushyingo 2016, muri numero yarwo ya 21, aho agira ati: “Tumurikiwe na Yubile y’abantu batereranywe mu mibereho ya muntu, mu gihe imiryango ya za kiliziya za katedrali na kiliziya zatoranyijwe ku isi yose ifunzwe, imiryango yiswe “imiryango y’impuhwe z’Imana”, nagize igitekerezo cy’uko ikimenyetso cya nyuma gifatika nk’imbuto y’uyu mwaka udasanzwe wa Yubilie, cyaba gushyiraho ihimbazwa ry’Umunsi Mpuzamahanga w’Abakene, wajya wizihizwa ku cyumweru cya 33 mu Byumweru Bisanzwe by’umwaka wa Liturujiya”.
Mu gushyiraho uwo munsi, Papa Fransisko yifuzaga ko Impuhwe z’Imana zava mu magambo zikajya mu bikorwa.
Kuri iyi nshuro wizihizwaga ku nshuro ya gatanu ku nsanganyamatsiko igira iti: « Abakene muzabahorana iteka » (Mk 14, 7). Mu butumwa bwo kwizihiza uwo munsi, Papa Fransisko yagarutse cyane ku gaciro gakomeye tugomba guha abakene, ashaka kutwereka ko Yezu atubwira ko tuzahorana na We mu bakene kuko, atabana nabo gusa ahubwo yishushanya nabo mu bubabare kandi bakatwigisha byinshi mu buzima.
Abakene ni isakramentu rya Kristu, baramuhagarariye kandi bakamutuganishaho. Guhorana natwe rero ntibigomba gutuma turambirwa kubitaho, ahubwo biduhamagarira gusangira ubuzima na bo imbonankubone, nta wundi muntu binyuzeho. Mu kurushaho kwerekana agaciro gakomeye bafite ndetse no kudushishikariza kubaha umwanya, yifashisha amagambo ya Don Primo Mazzolari agira, ati « Ndagusaba ngo ntumbaze niba hari abakene, abo ari bo cyangwa ngo ni bangahe, kuko ntinya ko ibibazo nk’ibi byaba ari ibyo kurangaza cyangwa urwitwazo kugira ngo ubwenge n’umutima byacu bitagira icyo bikora [...] Ntabwo nigeze mbara abakene, kuko badashobora kubarwa. Abakene bagomba kwegerwa, ntibabarwa »
- 96 views


text:
UKO IBUMBA RIMEZE MU NTOKI Z'UMUBUMBYI, NI KO TUMEZE MU NTOKI Z’UWITEKA
IGICE CYO GUSOMA: YEREMIYA 18:1-11
1Ijambo ryaje kuri Yeremiya rivuye ku Uwiteka riti 2“Haguruka umanuke ujye mu nzu y'umubumbyi, ni ho nzakumvishiriza amagambo yanjye.” 3Nuko ndamanuka njya mu nzu y'umubumbyi, ndebye mbona arakorera umurimo we ku ruziga. 4Nuko ikibindi yabumbaga mu ibumba gihombera mu ntoki z'umubumbyi, maze aribumbisha ikindi kibindi kimeze uko ashaka. 5Maze ijambo ry'Uwiteka rinzaho riti 6“Yemwe ab'inzu ya Isirayeli mwe, mbese sinabasha kubagenza nk'uyu mubumbyi? Ni ko Uwiteka abaza. Dore uko ibumba rimeze mu ntoki z'umubumbyi, ni ko namwe mumeze mu ntoki zanjye, mwa ab'inzu ya Isirayeli mwe. 7Igihe nzavuga iby'ishyanga n'iby'igihugu ngo bikurweho, bisenywe birimbuke, 8ariko iryo shyanga navugaga niriva mu byaha byaryo, nzareka ibyago nibwiraga kubagirira. 9Kandi igihe nzavuga iby'ishyanga n'iby'igihugu ngo mbashingishe intege kandi mbameze, 10ariko bakanga bagakorera ibyaha imbere yanjye ntibumvire ijwi ryanjye, nzaherako ndeke ibyiza nari navuze ko nzabagirira. 11Noneho rero genda ubwire abantu b'i Buyuda n'abatuye i Yerusalemu uti ‘Uku ni ko Uwiteka avuze ngo: Dore mbageneye ibyago kandi mfite imigambi yo kubateza, nimugaruke umuntu wese ave mu nzira ye mbi, mugorore inzira zanyu n'imirimo yanyu.
Aya magambo Imana yayabwiye Yeremiya mu gihe rubanda n’abatware ba Isirayeli bari barimuye Imana bayisimbuza ibigirwamana bayobejwe n’abahanuzi b’ibinyoma. Birataga urusengero rwabo, kandi bakishingikiriza ku bwoko bwabo, bakumva ko ntacyo Imana yatwara ubwoko bwera yitoranyirije. Nyamara Imana yababwiye ko ibyo biratanaga byose byari ubusa. Yarababajije iti : « Mbese mwakwiba, mukica, mugasambana, mukarahira ibinyoma, mukosereza Bāli imibavu, mugakurikira izindi mana mutigeze kumenya, maze mukaza kumpagarara imbere muri iyi nzu yitiriwe izina ryanjye mukavuga muti ‘Turakijijwe’, ariko ari ukugira ngo mubone gukora ibyo bizira byose? » (Yer 7 :9-11) Imana yabonaga Isirayeli nk’ikibumbano cyahombeye umubumbyi. Ubundi iyo bimeze gutyo (ikibumbano cyahombye), umubumbyi aba ashobora kureka iryo bumba burundu, cyangwa akaritunganya neza akabumba ikibumbano gishya.
Umubumbyi Yeremiya yeretswe ngo yarabumbaga, «Nuko ikibindi yabumbaga mu ibumba gihombera mu ntoki ze, maze aribumbisha ikindi kibindi kimeze uko ashaka.» Uyu mubumbyi yagiraga ukwihangana gukomeye. Iyo ataza kugira kwihangana yari kuzibukira iryo bumba akaryihorera kuko ritavuyemo ikibumbano yashakaga (kubw’ububi bwaryo). Uyu mubumbyi ntiyifuzaga kwangiza ibumba rye.Yifuza ko ibumba rye ryavamo igikoresho cy’agaciro. Mbega ukuntu Imana yacu ari Umubumbyi mwiza! Imana yacu ni inyembabazi, kandi yuzuye urukundo rwinshi. Mu gihe Abisirayeli bagaragaraga nk’ibumba rihombye, Imana ntiyabaretse. Imana yabwiye Isirayeli iti « Ni ukuri nagukunze urukundo ruhoraho, ni cyo cyatumye ngukuruza ineza nkakwiyegereza » (Yer 31 :3) Imana yacu ntiyishimira kutubona nk’ibumba rihombye, ahubwo yishimira kutubona nk’ibikoresho by’umumaro.
Ubundi ibumba ni icyondo mu bindi byondo, kandi riba mu gishanga ahantu habi cyane. Nyamara iyo ibumba rimaze gutunganywa rikabumbwamo igikoresho runaka riba rihindutse iry’agaciro. Kuva ubwo ntiriba ricyongeye kuba mu gishanga ; ahubwo ribikwa mu nzu cyangwa ahandi hantu heza. Urumva ko hari itandukaniro hagati y’ibumba rikiri icyondo, n’igikoresho cyavuye muri iryo bumba. Utuma ibyo byombi bitandukana, ni umubumbyi uhindura iryo bumba ry’icyondo rikavamo igikoresho cy’agaciro. Ku rundi ruhande na none, hari itandukaniro hagati y’ibumba n’umubumbyi. Ntibigoye gutandukanya umubumbyi n’ibumba. Muri ubu buhanuzi, Imana igereranywa n’umubumbyi, naho Isirayeli ikaba ibumba. Tubyiyerekejeho, twavuga ko buri wese agereranywa n’ibumba. Uko waba umeze kose, ukwiye kumenya ko uri ibumba, kandi umubumbyi ashobora kukugenza uko ashaka. Mu Baroma 9:21 haravuga ngo: “Mbese umubumbyi ntategeka ibumba, ngo mu mugoma umwe abumbemo urwabya rumwe rwo gukoresha iby'icyubahiro, n'urundi rwo gukoresha ibiteye isoni?”
Umubumbyi arigenga-Afite ububasha bwose ku ibumba. Nta bumba rishobora kwigomeka ku bushake bw’umubumbyi. Nta kindi ibumba rishobora gukora usibye kuguma mu maboko y’umubumbyi, maze nawe akarikoresha icyo ashaka. Birumvikana ko muri iki gihe abantu benshi badashobora kwishimira iki kigereranyo. Turi mu bihe umwana w’umuntu yigometse ku Mana ahitamo gukora ibintu uko ashatse. Umuntu arashaka uburenganzira burenze ubw’Imana yamuhaye ! Uyu munsi hariho amashyirahamwe menshi aharanira uburenganzira bwa muntu-Ariko tutarebye neza twazaharanira n’uburenganzira butari ubwacu. Tugeze aho tuvuga ko ari uburenganzira bw’umuntu gushyingiranwa n’uwo bahuje igitsina, kwambara ubusa buri buri ku gasozi mu ruhame ; etc. Nyamara twirengagiza ko « tutari abacu ngo twigenge » ! (1 Abakor 6:19-20)
Dukwiye gusobanukirwa neza umwanya dufite ugereranyije n’uw’Imana; Umuremyi w’ijuru n’isi. Dufite aho tugarukira! Nk’uko umubumbyi abumba ikibumbano ngo agikoreshe imirimo runaka, niko natwe turi ibibumbano by’Imana. Byaba bitamgaje kubona ikibumbano kigisha umubumbyi impaka kiti “wambumbye nabi nzihindura ukundi” (uwari umugore akihindura umugabo; uwari umugabo agashaka kuba umugore); ikindi kiti “ndashaka uburenganzira bwo gukora icyo nshaka aho kugira ngo umubumbyi ankoreshe icyo ashaka” ; etc. Ni ukuri, uko umubumbyi akaraga ibumba mu ntoki ze akariha ishusho ashaka, niko Imana ibasha kukugenza. Uyu munsi witwa umutunzi; ariko ibishatse yakaraga ibumba ikarihindura umutindi. Uyu munsi urakorera aho; ariko ibishatse ikibumbano cyayo yagitereka ahandi ishaka. Imana iduhe koroha kugira ngo tubashe kwakira impinduka idushakaho tutaburanye na yo.
Icyakora si ibintu byoroshye ! kugira ngo ibumba ryemere kwikaragira mu ntoki z’umubumbyi, bisaba ko arisekura, akarinapfura (akarikuramo amabuye), kandi akarivanga n’amazi. Emerera Imana ikunapfure, ikuzuze Umwuka Wera, bizakorohera kwemera kuba ikibumbano cy’umumaro. Mu gusoza ndagira ngo wibaze ibi bibazo: Mbese ndi igikoresho cy’umumaro? Aho sinahombeye umubumbyi? Mwene Data muri Kristo Yesu, ugiriwe ubuntu butangaje bwo kumva iri jambo. Ntubure kwiga ubushake bw’Imana kuri iki cyigisho. Imana yabwiye Yeremiya iti “genda ubwire abantu b'i Buyuda n'abatuye i Yerusalemu uti ‘Uku ni ko Uwiteka avuze ngo: nimugaruke umuntu wese ave mu nzira ye mbi, mugorore inzira zanyu n'imirimo yanyu.’” Icyo Uwiteka agushakaho ni uko waca bugufi akagutunganya nawe ukaba igikoresho cy’umumaro.
Ndangije ngushimira ko wafashe umwanya wo gusoma ubu butumwa. Nubishobora ubusangize abandi kuko nabo bakeneye Ijambo ry’Imana. Amahoro Imana itanga aruta ayo umuntu wese yakwibwira ajye arinda imitima yanyu n’ubwenge bwanyu, kugira ngo mukomeze kumenya no gukunda Imana n’Umwana wayo Yesu Kristo Umwami wacu. Kandi umugisha w’Imana ishobora byose, Data wa twese, Umwana, kandi Umwuka Wera ube muri mwe, kandi ugumane namwe iminsi yose. Amina!
Tariki ya 04/09/2022
Arch. SEHORANA Joseph
C/o EAR/Diocese Shyogwe
E-Mail: joseph@sehorana.com
Last edited: 03/09/2022
Add a comment


text:
Mu ijoro ryo ku wa Gatatu rishyira ku wa Kane, tariki ya 17 Gicurasi 2018 mu murenge wa Busasamana,akagari ka Rusura, Umudugudu wa Cyamabuye, Umugore wo mu kigero cy’imyaka 35 yabyaye umwana ahita amwica amukase ijosi maze umurambo awuhisha mu kadobo.
Inzego z’ibanze zatangaje ko uyu mubyeyi yatahuwe nyuma yo kumererwa nabi akajya ku mujyanama w’ubuzima wari usanzwe azi ko atwite.
Uwimana Epimaque, Umunyamabanga Nshingwabikorwa w’Umurenge wa Busasamana yabwiye umunyamakuru ko ari ukuri koko uwo mugore yari asanzwe atwitwe maze abyaye umwana ahita amukata ijosi akajya kureba umujyanama yiriza umujyanama amubajije yanga kumusubiza nibwo yahise amutabariza ubuyobozi.
Uwimana Epimaque yagize ati “Uyu mudamu yari asanzwe atwite noneho arabyara mu ijoro ryakeye umwana amukata ijosi, nuko ajya kureba umujyanama w’ubuzima arimo kurira amubaza aho inda yagiye ntiyamusubiza, yiyambaza ubuyobozi, tumubajije aho umwana ari avuga ko yamutaye mu musarane turacukura turaheba; tugiye mu nzu dusanga umurambo w’umwana mu kadobo.’”
Yakomeje avuga ko byatunguranye kuko uyu mugore yari umuturage usanzwe abana n’umwana yari asanganywe. Nta mugabo yagiraga.Kubera ko yari amerewe nabi yajyanywe ku Bitaro bya Gisenyi ngo bakurikirane ubuzima bwe nawe adahita apfa.
Yanditswe na Habarurema Djamali


text:
Yavuze ko byaba ari ukwikunda kuba umwigisha w’ijambo ry’Imana yamenya ibyiza bya gahunda za Leta nko kuboneza urubyaro, nyamara abao abwiriza bakaba bafite abana badashobora kurera.
Yabitangaje kuri uyu wa Kabiri mu nama yamuhuje n’abayobozi bakuru ku rwego rw’igihugu b’Itorero Angilikani ry’u Rwanda (EAR), baganira ku ngingo zinyuranye mu buryo bwo kurushano kongera imikoranire inoze.
Minisitiri Gatabazi yibukije abayobozi ba EAR ko bafite inshingano zo kurushaho gufasha leta gushyira mu bikorwa gahunda zayo harimo kurwanya ibyaha bikorerwa mu ngo nk’inda ziterwa abangavu, amakimbirane n’ihohoterwa ndetse no kurwanya ubukene binyuze mu nyigisho batanga mu itorero.
Gatabazi yavuze ko bakwiye gushyira imbaraga mu gukangurira abanyarwanda gahunda zashyizweho mu kurwanya ubukene, kuboneza urubyaro, kubashishikariza gukura amaboko mu mifuka n’ibindi.
Yagize ati “Usanga Pasiteri yarabyaye abana babiri ariko ugasanga abo ayoboye babyara abana icumi kandi nta bushobozi afite buhagije, rero dukwiye kugira abana bafite imirire myiza, batagwingiye ku buryo ababyeyi bakurikirana ubuzima bwabo."
Yakomeje agira ati “Iyo tuvuze kurwanya ubukene, ni urugendo rutarangira none cyangwa ejo, biradusaba guhozaho kandi tugafasha Perezida muri gahunda yashyizeho zo kurwanya ubukene nka Girinka n’izindi.”
Itorero rya EAR ni rimwe mu matorero akomeye mu Rwanda kandi afite abayoboke benshi basaga miliyoni 1,2.
Umuyobozo wa EAR, Musenyeri, Dr. Laurent Mbanda yavuze ko mu ntego zabo harimo kwigisha ijambo ry’Imana ariko bikajyana no guteza imbere abaryigishwa kugira ngo bagire ubuzima bwiza.
Musenyeri Mbanda yavuze ko baharanira gutegura abayobozi ku rwego rw’itorero ari nabo usanga bakorana n’inzego z’ibanze ndetse n’ubuyobozi bwite bwa leta.
Itorero rya EAR rifite ibikorwaremezo bitandkanye mu gihugu bifitiye abanyarwanda akamaro birimo amashuri kuva ku y’incuke kugeza kuri Kaminuza, amavuriro, ibitaro n’ibindi.


text:
Ku nkunga ya miriyoni 25 yatanzwe n’ikigo k’igihugu gishinzwe imiyoborere myiza RGB (Rwanda Development Board) itera inkunga ikigo cy’abadacogora n’Intwari cya Caritas ya Kigali hamaze guhugurwa abagera ku 135 bo mu nzego z’ibanze n’abana 282 basubizwa mu mashuri.
Mu kwezi kwa 10/2017 ikigo cy’Abadacogora n’Intwari cya Caritas ya Kigali bize umushinga ugamije gufasha imiryango kugira imibanire myiza no kurinda umwana ihohoterwa “Engaging Community to Enhance Family Cohesion and Child Protection (ECEFCP) Project”, iwugeza muri RGB maze begukana miriyoni 25 z’uko umushinga wabo uteguye neza.
Mushashi Josiane umuhuzabikorwa w’umushinga w’Abadacogora n’Intwari avuga ko babonye amahirwe yo kwiga umushinga maze uza kwemerwa begukana inkunga ingana na miriyoni 25 batangira kuwushyiramu bikorwa bahugura inzego z’ibanze uburyo bagomba gufasha abaturage kutabana mu makimbirane.
Ati “ impamvu twize ku kibazo cy’ubwumvikane buke mu muryango nuko kigira ingaruka ku bagize umuryango yaba umugabo, umugore ndetse n’abana”.
Akomeza avuga ko bibanze ku mushinga wo kurandura ihohoterwa mu ngo kuko rigira ingaruka zirimo ubukene, ubutane, impfu, ubupfubyi, ubuzererezi, guta ishuri, imirimo y’ingufu ku bana bakiri bato.
Padiri Twizeyumuremyi Donatien umuyobozi wa Caritas ya Kigali avuga ko umushinga wabo nyuma yo kwemerwa na RGB byatewe nuko ukoze neza kandi uteguye ugamije kunganira reta muri gahunda ikorera abaturage ariko cyane cyane bakita ku burere bw’abana babo kugirango bakure neza bazavemo abantu bazubaka u Rwanda rw’ejo hazaza.
Ikindi ni uko ubu batangiye ibikorwa birimo guhugura abagize inzego z’ibanze uburyo bafasha abaturage gukumira amakimbirane mu miryango, kurinda abana kujya mu buzererezi ndetse n’ibindi bikorwa bifasha umuryango kubaho neza.
Ati “ dutegura imishinga iyo tubonye abayitera inkunga natwe tukabasha kujya gufasha wa muturage wo hasi kumenya gukemura ibibazo bigaragara mu miryango ariko twe nka Caritas ya Kigali intego ni ugukumira ibibazo bitaraba bikaba ariyo mpamvu twahuguye abayobozi bo mu nzego z’ibanze kubijyanye no gukumira amakimbirane yo mu ngo.
Padiri Twizeyumuremyi avuga ko muri uyu mushinga abagenerwabikorwa bazahabwa kandi amafaranga azabafasha gukora n’imishinga mito ibyara inyungu.
Umuyobo w’ikigo k’igihugu gishinzwe imiyoborere myiza mu Rwanda Prof SHYAKA Anastase atangaza ko mu mwaka wa 2017 basabye abantu gutegura imishinga bakayibagezaho nabo bagahitamo iteguye neza ariko bibanda cyane ku mishanga igamije guteza imbere imibereho y’umuturage.
Avuga ko umushinga wateguwe n’ikigo cy’Abadacogora n’Intwari gikorera muri Caritas ya Kigali washimwe uterwa inkunga ya miriyoni 25 yo kujya gukora ibikorwa bari bagaragaje mu mushinga byo gufasha abaturage kwivana mu bukene.
Prof. Shyaka Anastase avuga ko inkunga batanze bagomba kujya bakurikirana bakamenya niba icyo yasabiwe byarakozwe kugirango hatazajya hakorwa ibindi bikorwa bitateganyijwe mu mushinga.
Ati “ Tubaha inkunga ariko tukanakurikirana uko ikoreshwa kugirango amafaranga tuba twabahaye adakoreshwa ibindindi, birumvikana tureba n’ibikorwa byakozwe uko bingana”.
Uyu mushinga uzamara imyaka 2 ukorera mu murenge wa Rilima, akarere ka Bugesera, intara y’Iburasirazuba no mu murenge wa Nduba, akarere ka Gasabo, umujyi wa Kigali ukazafasha ababyeyi 122.


text:
Vous êtes ici
Niko Bahoze
Catégorie:
Muri iki gitabo harimo twinshi
Harimo amagara n'Imana iyagena
Harimo kurya, kuryama no kwibohora
Harimo imyuga gakondo n'ibikoresho
Harimo imyifatire mu buzima mbonezamubano
Bugana kubana, gusabana, urugo n'ubushyitsi
Harimo imigirire mu itumanaho no kuvugana
Harimo ibyo bemera ku rushako no ku rubyaro
Harimo ingeso n'imiziririzo
Harimo imyifatire ku kwicara no gutura
Harimo imitekerereze ku ngiro zo mu buzima
Nko kugenda, kubona no kwumva
Ku bizazane no ku by'isi n'iminsi
Harimo uko bitwara ku muruho n'ibyago
Ndetse no gushyingura uwigendeye
Ndetse n'ukwabo bemera Imana
Mbese harimo ibirebana n'ibi bibazo rukomatanyo
Froduald Harelimana atuye i Saint Louis, Missouri (USA). Afite impamyabusho-bozi ihanitse (PhD) mu by’uburezi. Dore bimwe mu bitabo yanditse : Nkurahurire ku muco (1977) ; Horana Ijambo (2002) ; Nkuzimanire (2012) ; Bihige (2012) ; Bita ukwabo (2015) ; Urumenyintyoza (2017).


text:
Abagabo bibukijwe ko ihame ry’uburinganire nabo ribareba.
Rose Rwabuhihi, Umugenzuzi Mukuru w’Iyubahirizwa ry’Ihame ry’Uburinganire n’Ubwuzuzanye mu Rwanda GMO yibukije abagabo ko nabo barebwa ndetse na cyane n’ihame ry’uburinganire mu muryango.
Akenshi iyo havuzwe uburinganire, humvikana umugore. Si ko biri nk’uko byatangajwe n’ Umugenzuzi Mukuru w’Iyubahirizwa ry’Ihame ry’Uburinganire n’Ubwuzuzanye mu Rwanda GMO, Rose Rwabuhihi, ko ahubwo bivuga amahirwe angana ku mugabo n’umugore, ku mukobwa n’umuhungu.
Ibi Rwabuhihi yabigarutseho mu kiganiro cyatambutse kuri RBA ku Cyumweru tariki ya 1 Ugushyingo 2020 kibandaga ku ruhare rw’Inzego z’ibanze zifite mu kwimakaza ihame ry’Uburinganire no kurwanya ihohoterwa rishingiye ku gitsina.
Rose Rwabuhihi yagize ati: “Kenshi iyo abantu bavuga ihame ry’uburinganire batekereza umugore. Ubundi bireba buri wese ngo agire amahirwe kimwe na mugenzi we, ari imirimo, ari amashuri buri wese abe abifiteho uburenganzira, buri wese agira amahirwe, ni ihame. Ni uko mu ngeri zombi umukobwa n’umuhungu, umugore n’umugabo amateka y’igihe kirekire abagore n’abakobwa ntibahawe ubushobozi, umwanya ngo bagaragaze ubushobozi bwacu.”
Yavuze ko mu bukangurambaga bakoze mu Karere ka Gatsibo basuye amashuri 91 mu Mutara ariko bagashakisha umugore nk’urushinge rwatakaye, ukabona kuyobora ikigo byabaye iby’abagabo, ariko wareba mu mashuri abanza abagore ni bo benshi.
Uko uzamuka mu yisumbuye no muri kaminuza abagore ukababura ni yo mpamvu bigenda bigaruka uko havuzwe uburinganire hakaniyongeraho umugore.
Yongeyeho ko byose bifite imvano mu mateka, imico yacu itaremereraga abagore kugaragara mu mirimo imwe n’imwe.
Ati “Abagore ntibakurira inzu. Nko gukurungira bisaba kunama, guca bugufi byari iby’abagore ariko byagera ku kuzamuka, gushyiraho igisenge byari iby’abagabo. Si ukuvuga ko batari bashoboye noneho ab’ubu akaba ari bo bashoboye, ahubwo ntibahawe amahirwe yo kugira go berekane ubwo bushobozi.”
Umuyobozi w’Akarere ka Gatsibo, Gasana Richard we yavuze ko ihame rw’uburinganire riteganywa n’amategeko kandi ari ingenzi mu iterambere. Ati: “Uburinganire n’ubwuzuzanye ni ihame riteganywa n’Itegeko Nshinga. Dukora ubukangurambaga buhoraho kugira ngo iri hame rikomeze gucengera kandi ryubahirizwe uko bikwiye mu nzego zose mu Karere kacu.”
Sengoga Jean Marie Vianney, Umukuru w’Umudugudu wa Rugarama, mu Karere ka Gatsibo yavuze ko Abayobozi b’Inzego z’ibanze ari bo umuturage yitabaza iyo agize ikibazo, ari akarengane n’ihohoterwa rishingiye ku gitsina igihe ribaye kuko baba bari hafi ye.
Ati: “Mu mudugudu dushishikariza abaturage gutanga amakuru ku gihe kugira ngo uwahohotewe abone ubutabera bukwiye kandi bwihuse, ndetse n’uwamuhohoteye abiryozwe imbere y’ubutabera. Ikindi kandi burya inzego zegereye abaturage mu mudugudu ziramutse zikoze inshingano neza uko bikwiye igihugu cyatera imbere.”
Ku bana bahohotewe bagaterwa inda, Rwabuhihi yakanguriye ababyeyi kutabatererana. Ati: “Ni ngombwa ko abana bahohotewe bagaterwa inda bakiri bato bafashwa gusubira ku ishuri kugira ngo babashe kugera ku ntego zabo.”
Ibibazo byagaragaye biteza ihohotera ni abantu babana batarasezeranye byemewe n’amategeko, imyumvire aho umuntu, ari umugore cyangwa umugabo utekereza ntiyumve ko abagize urugo bose bafite ijambo, amakimbirane ashingiye ku mutungo n’ibindi.
Karangwa Nshimiyimana yavuze ko uruhare rw’abayobozi ari ndasimburwa kandi ngo abayobozi ntibahwema gukangurira abaturage ihame ry’uburinganire.
Mu kugera ku ihame ry’uburinganire ndetse no kurwanya ihohotera, abantu bose basabwa gutanga amakuru ku gihe, abangavu bakamenya kuvuga oya ku babashuka, kubana abantu basezeranye n’ibindi.


text:
Iyi mpanuka yabaye saa Yine z’igitondo kuri uyu wa 10 Kanama 2022. Uyu mwana witwa Bayiringire Sione wo mu Mugududu wa Gasharu, Akagari ka Ntendezi yari yakurikiye mukuru we bavuga ko bagiye gutashya inkwi zo gucana.
Aba bana ngo aho kujya gutashya bajyanye n’abandi bana koga mu Mugezi wa Cyongoroka.
Umunyamabanga Nshingwabikorwa w’Umurenge wa Ruharambuga, Hagabimfura Pascal, yabwiye IGIHE ko ubwo aba bana barimo boga, nyakwigendera yageze ahari amazi maremare atabizi arohamamo.
Bagenzi be bakibona ko yarohamye bavugije induru abahinzi bahingaga hafi yaho, baraza bamukuramo ariko basanga yashyizemo umwuka. Umurambo we wajyanywe ku bitaro gukorerwa isusuma mbere y’uko ushyingurwa.
Hagabimfura ati "Twasabye ababyeyi kujya bagenzura abana babo bakamenya aho bagiye n’ibyo baherereyemo. Ikindi ni ugushakisha ahantu hameze gutyo hakaba hazitirwa cyangwa hagafungwa."
Umugezi wa Cyongoroka ubusanzwe si munini ariko hari ahantu hameze nko mu ikorosi amazi yawo yacukuye haba harehare, niho abana bajya kogera.
Gitifu Hagabimfura yabwiye IGIHE ko ari ubwa mbere impanuka nk’iyi ibereye mu Murenge wa Ruharambuga.


text:
Mu kiganiro umutekinisiye mu gutunganya umwuka ku bitaro bya Gahini, Munana Yves yahaye Kigali Today, yasobanuye aho uturuka, uko utunganywa kugeza uhawe umurwayi.
Munana avuga ko mu nzu itunganya uwo mwuka habamo ibigega byinshi bitandukanye ari na rwo ruganda rwawo.
Ati "Muri iyi inzu cyangwa se uruganda rutunganya umwuka uhabwa abarwayi, harimo ibigega bitandukanye bikoreshwa mu gutunganya umwuka, kugeza ugeze mu kigega cya nyuma ukoherezwa mu matiyo ajyana ku bitanda by’abarwari".
Dore umwuka uhabwa umurwayi uwo ariwo
Imashini ya kompreseri (compressor) yakira umwuka uturutse hanze mu kirere, iyo ugezemo uba ukivanzemo na gaz ukabanza ukanyura mu kayunguruzo, ukabona kujya mu kigega cya mbere aho uba ukivanze n’ubushyuhe, noneho ikawuvangura n’umwuka duhumeka mu buzima busanzwe kuko uba urimo amazi, ikohereza hanze ayo mazi hagasigara utsindagiye.
Hakurikiraho Filters (utuyunguruzo) ebyiri zikuramo utwanda twose tuba twasigaye, kandi umwuka uba ukivanze na gaz itarashiramo noneho utwo tuyunguruzo tukohereza mu mashini itunganya umwuka wa Oxygen, ku buryo nta mwanda usigaramo hakaboneka Oxygen y’umwimerere ya 94%, ibindi byose bikajya hanze nk’imyanda.
Munana avuga ko umwuka uba mu kirere uba ufitemo Oxygen ya 24%, ariyo mpamvu habaho kuyungurura kugeza habonetse uw’umwimerere utavanze n’imyanda.
Yongeraho ko i Mashini ikora Litiro 30 z’umwuka mu munota, ati "Iyo imashini icanwe ako kanya iba ifite ubushobozi bwo gukora mu minota icumi cyangwa 15. Icyo gihe igakora litiro 30 mu munota umwe mu gihe yamaze kwaka, kuko ntiyongera kuzimywa".
Itanki (ikigega) ijyamo Litiro 6000, ubwo iyo itangiye gukora ikageza kuri Litiro zagenwe kandi nta barwayi bari kuwukenera cyangwa kuwukoresha, imashini ikomeza kwaka ariko ntikomeze gukora umwuka wo gukoresha.
Munana avuga ko izo mashini bahawe ku bitaro bya Gahini zabafashije cyane.
Ati "Izi mashini zaradufashije cyane kuko byagabanyije amafaranga n’igihe twatangaga tujya ku wugura ahandi. Icyo gihe twaguraga amacupa 15 kandi rimwe rifite Litiro 50, bityo ugasanga bidindiza iterambere ry’ibitaro ndetse na serivisi ihabwa umurwayi".
Umuyobozi w’Ibitaro bya Gahini, Dr Ingabire Nkunda Philippe, avuga ko n’ubwo umuntu washizemo umwuka apfa, ubusanzwe ngo kugira ngo ushiremo nabyo bisaba igihe runaka.
Umwuka umurwayi yongererwa cyangwa se ahabwa ku isaha, awishyura amafaranga 600 y’u Rwanda.
Dr Ingabire avuga ko umurwayi akoresha litiro z’umwuka bitewe n’izo muganga yamwandikiye kumunota.
Ati "Hari uhabwa Litiro 3 ku munota, 5, 10, no hejuru ya icumi, byose ni kumunota, kandi bigaterwa n’umwuka akeneye uko ungana".
Avuga ko kandi Litiro 3 ariwo muke ushoboka muganga yandikira umurwayi, mu gihe Litiro 15 arizo nyinshi.
Ati "Ukeneye munsi ya litiro 3 bivuze ko aba adakeneye kongererwa umwuka, ukeneye hejuru ya litiro 15 aba afite ikibazo gikomeye.
Dr Ingabire avuga ko uruganda rutunganya umwuka uhabwa umurwayi bahawe rukoranye ikoranabuhanga, ku buryo umurwayi adashobora guhura n’ingaruka z’uko umwuka watinze kumugeraho.
Ati "Ahandi uko uruganda ruba rwubatse usanga umwuka ugenda mu macupa, ugashyira icupa ririr iruhande rw’umurwayi, mu gihe mu bitaro bya Gahini uruganda rwaho ho rukoze ku buryo umwuka ukorwa uhita ugera ku murwayi, unyuze mu matiyo yabugenewe".
Ibitaro bya Gahini biherereye mu Karere ka Kayonza, kuva 1927 bigirwa Ibitaro, bikomeje gutera imbere haba kuri serivisi zihabwa abarwayi n’inyubako nshya, dore ko bitangira hari inyubako imwe yari ifite imiryango igera kuri 5 gusa, ari naho Umwami Rudahigwa yivurije bwa mbere mu buryo bugezweho mu mateka y’u Rwanda.


text:
Hello ktimez viewers uyumunsi tugiye kurebera hamwe icyo Linux Operating System icyo ari cyo .
Guhera kuri smartphone urimo gukoresha usoma iyi nkuru kugeza kumodoka,mudasobwa,servers kugeza no kubikoresho byo murugo Linux Operating System wayisanga burihamwe.
Ubundi Linux yabayeho guhera muri za 90 kandi ikaba yarabashije gukoreshwa n’abantu batari bake kugeza nanubu .Linux kandi iri buri hamwe, muri Telephone yawe,mu modoka , muri Frigo yawe , muri television ndetse nibindi bikoresho byinshi bishobora kuba byakoresha murandasi.
Ushobora kuba uhise wibaza uti ese murandasi ni iki?
Ushaka kumenya byinshi byerekeye murandasi wasoma iyi nkuru ukabasha kuba wasobanukirwa byinshi byerekey murandasi.
Linux ishobora kuba yakoreshwa muri mudasobwa zisanzwe ni ukuvugako ishobra kuba yakoreshwa nka windows ariko cyane cyane Linux ikunzwe gukoreshwa cyane muri Servers kuberako Linux ari Operating System ifite umutekano kuberako idapfa kuba yakwatakwa nama virus kandi Servers ziba zikeneye umutekano usesuye.
Ushobora guhita wibaza uti ese Linux ni iki?
Nkuko uzi Windows Operating System,Ios na Mac Os, Linux nayo ni Operating System.Linux ikaba imwe mu ma Operating System akoreshwa cyane kw’isi, Ushobora kuba utari ubizi ko Android nayo iri mu ma Operating System akomoka kuri Linux ni ukuvugako ari Linux Based. Aha ushobora guhita wibaza uti ese Operating System ni iki?
Operating System ni porogaramu igenzura ibikoresho byose biri kuri mudasobwa yawe(Laptop ,Desktop). Kugira ubyumve byoroshe Operating System igenzura itumanaho riba hagati yama porogaramu ndetse n’ibikoresho byose biba biri kuri mudasobwa yawe.Ni ukugako nta Operating System iri muri mudasobwa yawe ntakintu yakora.
Ese Ni ukubera iki ukenera Operating System (OS)
Burigihe iyo ucanye mudasobwa yawe, Ubona screen aho ushobora kuba wakorera ibintu byinshi bitandukanye, nko kwandika, kuba wakoresha murandasi wifashishije browser, kureba ama video ndetse n’amafoto. Ese niki gituma ibikoresho byo kuri mudasobwa yawe bibasha gukora gutyo,ibikoresho nka keyboard, indangurura majwi ndetse n’ibindi byose biri kuri mudasobwa yawe bibasha gukora uko bikora kubera Operating System.Ni ukuvugako kugira ubashe gukoresha mudasobwa yawe bisaba Operating System.Urebye nubu urimo kwifashisha Operating System kugira ubashe kuba wasoma iyi nkuru.Aka kanya ushobora kuba warakoresheje Operating Systems izwi cyane nka Windows, Apple Os x, gusa muri iyinkuru ntabwo tugaruka kuri Operating System muburyo bwimbitse ahubwo Turarebera hamwe ibyerekeye Operating System izwi kwi’zina rya Linux. Turiburebere hamwe uwayikoze, ibyo irusha andi ma Operating System ndetse n’impamvu wahitamo gukoresha iyi Operating System.
Ushobora guhita wibaza uti ese ninde waba warakoze cyangwa waratumye iyi Operating System .
Ninde Wakoze Linux?
Operating System ya Linux cyangwa kernel yakozwe na Linux Torvalds Igihe yari umunyeshuri . Akaba yarakoraga kuri Unix Os akaba yaraje gutekerezako iyo Unix Os ikeneye kuba yakongerwamo ibintu ariko ubwo yatangaga icyo gitekerezo abari bahagarariye iyo project baje kucyanga ahitamo kuba yakwikorera Operating System ye.
Amateka ya Linux.
Linux yaje kwitwa Linux mumwaka 1991. Linus yatekerezagako ashobora kuzakenera ama porogaramu yamufasha kuba yagenzura ama dokuma, kuba ya kweditinga ama files, ndetse nama porogaramu yamufasha kuba yareba video.
Uko iminsi yagiye ishira niko yagiye yifashisha abandi ba programmers bo muri MIT bikaba byaratumye Operating System ya Linux igera hanze. Mu 1991 nibwo Operating System ya Linux ikora neza nibwo yaje gushyirwa hanze .
Gusa version yo muri icyo gihe ntabwo byaribyoroshye kuba yakoreshwa nubonetse wese kuberako yakoreshwaga gusa n’aba programmers,kandi nikindi Linus Torvalds akaba yarakoze Linux atagambiriye kuba yayishyuza bitandukanye n’andi ma Operating System ibi byokuba Linux ari ubuntu, ushobora kuba wayikoresha aho uri hose ntakiguzi utanze akaba aribyo byakomeje kuyigira Operating System ikunzwe cyane n’abantu benshi impande zose z’isi.
Kubera iki Linux iri muma Operating System akunzwe gukoreshwa cyane.
Ikintu gituma abantu bakoresha Linux cyane kurusha andi ma Operating System ni uko ushobora kuba wakwifashisha Linux Kernel ukaba wakwikorera Linux Operating System yawe.
Ni ukuvugako mugihe umaze kuba wasoma iyi nkuru ushobora gufata umwanya wawe ugasoma kubyerekeye Linux muburyo bwimbitse ukaba Wabasha kuba wakora Operating System yawe. Tuvuye kuko ushobora kwifashisha Linux kernel ukaba wakora Operating System yawe rero uko iminsi yagiye ishira uvuye mu 1991. Hagiye hakorwa ama Linux Operating System umuntu (user) usanzwe ashobora kuba yakoresha. Muri aka kanya Linux ikaba ari Operating System ikunzwe cyane kandi ikoreshwa n’abantu benshi kw’isi, ndetse ikaba ari nkibuye fatizo ryamwe mu ma Linux Operating Systems azwi cyane harimo nka Debian,Knoppix,Ubuntu ndetse na Fedora. Gusa urutonde ntabwo rugarukira aho kuberako muri akakanya hari ama Linux Operating systems menshi cyane, kuberako abantu batandukanye bashobora kuba bakwishyira hamwe bakaba bakora Linux Operating System yabo bakayahindura uko bashaka akaba aribyo bituma igira ama Operating System menshi akabakaba agera mubihumbi ushobora kureba urutonde rwose unyuze aha.
Tuvuye kugituma Linux Operating System ikoreshwa cyane reka dukomereze kubyiza byayo.
Ibyiza bya Linux
Operating System ya Linux ubu iri mubihe byayo byiza kandi ikaba izwi kandi ikunzwe gukoreshwa cyane n’aba programmers kandi kuri ubu ikaba ishobora kuba yakoreshwa n’abantu basanzwe ni ukuvugako hari Linux Operating System ziri hanze aha ushobora gukoresha nkuko ukoresha Windows.
Operating System ya Linux uyikoresha nta kiguzi nakimwe utanze bitandukanye na Operaing System ya Windows.
- Linux ubundi izwiho kuba iri Open-source ni ukuvugako buriwese ufite ubumenyi kuri Programmation ashobora kuba yayihindura uko ashaka.
- Kubatangizi biroroha kuba wakwiga gukoresha Linux
- Akakanya Linux Operating System itanga ama milliyoni na milliyoni yama porogaramu ushobora kuba wakoreshantakiguzi utanze.
- Igihe umaze kuba washyira Linux muri mudasobwa yawe hehe nokuba wakenera antivirus. Kuberako Operating System ya Linux iba ifite ubwirinzi itabasha kuba yakwatakwa nama virus atandukanye. Icyo biba bigusaba gusa ni ugukora upgrade ndetse na update yiyo linux ubundi ukiberaho mumudendezo.
Ushobora guhita wibaza uti ese Linux nanjye nayikoresha.
Ese nshobora kuba nakoresha Linux?
Abantu benshi bumvise Linux bwambere baba baziko Linux ari Operating System ikomeye kuba wayikoresha,gusa ukuri kuriho ni uko guhera mumyaka ishize Linux yabaye Operating System ishobora kuba yakoreshwa na buri muntu uwariwe wese,kuri ubu ushobora kuba umaze igihe ukoresha Windows cyane ariko icyo nakubwirako ni uko ushobora kuba wabona Linux ikora neza cyane nka Operating System ya windows. Muri iyi minsi rero kugira ubashe kuba wahitamo Operating System ukoresha hagati ya Linux ndetse na Windows Operating System bizagusaba kuba zose wazikoreshaho kugira uhitemo ikunogeye.
Noneho reka duhite tureberahamwe impavu wahitamo Linux.
Kubera iki wahitamo gukoresha Linux usize Windows Operating System.?
Iki ni kimwe mubibazo abantu benshi bagenda bakomeza kwibaza bati ese ni ukubera iki nakoresha Linux nkava kuri Windows?.
Uti ese ni iki cyatuma mva kuri Windows mugihe mudasobwa naguze irimo windows kandi ikora neza ntakibazo.
Gusubiza iki kibazo, ndabanza mbaze ikindi kibazo. Ese iyo Operating System urimo gukoresha kano kanya koko ikora ibyo ukeneye byose? Ese mudasobwa yawe igusaba kuba wakoresha Anti-virus, mudasobwa yawe igenda gake?,mudasobwa yawe kugira ubashe gukoresha Microsoft office igusaba kuba ufite keys zayo kugira uyikoreshe?
Nimba uhura nibyo bibazo turebye haruguru , Linux yaba ariyo mahitamo meza kuri wowe.kuberako Linux ntabwo igusaba kuba wakwishyura kugira ubashe kuba wakoresha amwe muma porogaramu yayo , Linux ntabwo igusaba Anti-virus kugira ube wayongerera ubwirinzi.
Reka turekere aha ubutaha tuzarebera hamwe uburyo washyira Kali Linux muri mudasobwa yawe.
Wakunze ibyo Twanditse wakora share ugasangiza inshuti zawe ndetse n’abavandimwe.
Ufite ikibazo watwandikira kuri forum yacu unyuze aha.
Ufite igitekerezo watwandikira muri comment box


text:
Uyu mugore w’imyaka 37 y’amavuko yavukiye mu Murenge wa Kigembe mu Karere ka Gisagara ariko kuri ubu atuye mu Murenge wa Masaka mu Karere ka Kicukiro mu Mujyi wa Kigali.
Yagize ubumuga bwo kutabona afite imyaka itandatu y’amavuko ataratangira ishuri.
Mu kiganiro yagiranye na IGIHE yasobanuye byinshi ku buzima bwe avuga ko atasobanukiwe neza icyamuteye ubumuga bwo kutabona akiri muto.
Ati “Njye ntabwo nabimenye, gusa ubumuga bukiza icyo nzi cyo n’urumuri sinarubonaga. Numvaga izuba ari uko ndigiyeho rikankubita ku mubiri.”
Yibuka ko akiri muto yarebaga kuko hari ibintu byinshi avuga ko yabonye.
Uko yatangiye ishuri akagera aho aminuza
Mukarugwiza avuga ko ubwo ababyeyi be batangiraga kumuvuza amaso bamenye amakuru ko i Gatagara mu Karere ka Nyanza hari ishuri ryigisha abafite ubumuga harimo n’abafite ubwo kutabona.
Ati “Ngira umugisha rero bahita bafasha ababyeyi nkomerezayo nkiri no ku miti mpita ntangira kwiga.”
Yiga amashuri abanza i Gatagara ntabwo byamugoye kuko yiganaga n’abandi bahuje ikibazo ndetse bafite n’abarimu b’inzobere babafasha.
Ati “Kwisanisha n’abandi byahise byoroha kwiga birankundira na byo nkabona uburyo banyigisha ibintu nkabyumva kuko akenshi ndibuka ko nagendaga imbere y’abandi.”
Mu 1998 nibwo yagiye mu mashuri yisumbuye ariko bigoranye kuko byari bimenyerewe ko umuntu ufite ubumuga bwo kutabona asoza amashuri abanza agahita yicara cyangwa akiga umuziki cyangwa se ‘massage’.
Ubwo hajyagaho ‘Ubumwe Nyarwanda bw’Abatabona’ abari bahagarayiye iryo shyirahamwe bitewe n’uko bari barize hanze y’u Rwanda basobanukiwe ko umuntu ufite ubumuga bwo kutabona ashobora kwiga akaminuza, bakoze ubuvugizi kugira ngo no mu Rwanda bajye biga.
Leta yarabyemeye ariko amashuri akabyihunza kuko atari yarateganyije uburyo bwo kubitaho.
Ati “Ariko ishuri ryisumbuye rya Gahini kubera umuyobozi wari uhari witwa Karangwa Jean Baptiste aravuga ngo abo ndabazi birashoboka nimubanzanire. Ni uko abatabona batangiye kwiga mu mashuri yisumbuye.”
Ubwo batangiye kwiga birakunda ndetse bagafashwa no kubona ibikoresho by’ibanze biborohereza kugeza ubwo na Minisiteri y’Uburezi itangiye gutera inkunga iryo shuri.
Icyo gihe yahize icyiciro rusange ndetse ahakomereza n’icya kabiri mu Ndimi n’Ubuvanganzo kuko nta rindi shuri yashoboraga kubona ahandi.
Muri icyo kigo higaga abanyeshuri bagera ku gihumbi harimo abafite ubumuga bwo kutabona batarenga 30.
Bahuye n’imbogamizi
Yavuze ko bagitangira mu mwaka wa mbere w’amashuri yisumbuye bitewe n’uko biganaga n’abandi badafite ubumuga, abana birirwaga babashungereye bakanabakiniraho bitewe n’uko batumvaga neza uburyo biga batabona.
Kwisanga mu buzima abandi bana babayemo na byo ngo byari urugamba ariko bakihangana bitewe n’intego bari bafite yo kwiga.
Mu bijyanye n’amasomo avuga ko yakoreshaga uburyo bwo kubana neza n’abandi bana kugira ngo bajye bamusomera mu bitabo abashe gusobanukirwa amasomo no kumenya ibintu bitandukanye.
Mu ishuri kugira ngo abashe kwandika ibyo mwarimu yanditse ku kibaho yakoreshaga inyandiko ya braille yagenewe abafite ubumuga bwo kutabona.
Ati “Twari dufite imashini zidufasha kwandika ariko icyo byasabaga ni ukuba umwarimu agomba kwandika ku kibaho avuga kugira ngo twumve kuko tutabashaga kuhareba.”
Igihe umunyeshuri ari we wanditse ku kibaho byabaga ngombwa ko Mukarugwiza yegera mugenzi we bicaranye akamusaba kwandika mu ikayi ye avuga kugira ngo amugendereho.
Yarangije kwiga mu mashuri yisumbuye mu 2004 kuko yari yarayatangiye mu 1998.
Mukarugwiza avuga ko akirangiza amashuri yisumbuye yakurikijeho kwiga massage ariko yumva ntibihagije akomeza muri kaminuza mu 2008.
Mbere yaho we na bagenzi be bagiye kuri Minisiteri y’Uburezi gukora ubuvugizi bagaragaza ko aho kugira ngo Leta yishyurire abantu bake bajye kwiga hanze ahubwo yabafasha kwiga muri kaminuza y’imbere mu gihugu ari benshi.
Minisiteri yarabyemeye ariko haba ikibazo cya kaminuza bazajyamo kuko abayobozi bazo babanje kubyanga bavuga ko nta buryo bwo kubitaho bwateganyijwe.
Gusa ngo bagize amahirwe kuko umuyobozi w’ishuri ryisumbuye rya Gahini, Karangwa Jean Baptiste, basanze yarageze mu ishuri rikuru ry’uburezi (KIE) yemera kubakira.
Ati “Bituma we avuga ko bishoboka ubwo KIE yiyemeza kugira abo yakira. Ubwo na Kaminuza y’u Rwanda i Huye nayo ihita ifata abandi, ubwo ni aho abantu bafite ubumuga bwo kutabona batangiriye kaminuza.”
Bageze muri kaminuza bakoze ibishoboka byose bimenyereza ubuzima bwaho bariga kandi baratsinda.
Mukarugwiza we yagiye kwiga muri Kaminuza y’u Rwanda i Huye ariko we na bagenzi be bane bamara ukwezi kose basaba kwiga mu ishami buri wese yifuza kuko babanje kubyangirwa basabwa ko bajya kwiga indimi.
Atangiye kwiga kugeza muri Gashyantare 2012 ubwo basozaga amasomo bahabwa impamyabumenyi.
Akazi yakoze
Akirangiza kwiga yabanje kuba umushomeri bigeze muri Nyakanga 2013 atangira ari umunyamategeko w’Inama y’Igihugu y’Abafite Ubumuga kugeza mu 2021.
Kuri ubu amaze umwaka umwe avuye kuri ako kazi akaba ari gushakisha akandi ariko akunze guhabwa ibiraka byo guhugura abantu by’umwihariko mu bijyanye n’amategeko.
Ati “Ubu nkunze kubona ibiraka ariko no gukora ku buryo nasubira mu kazi.”
Kuri ubu agenda yitwaje inkoni yera yagenewe abafite ubumuga bwo kutabona ariko iyo amaze kumenyera ahantu arayireka.
Afata mu mutwe cyane
Mukarugwiza afite umwihariko wo gufata ibintu byinshi mu mutwe ku buryo ashobora gutanga isomo umunsi wose nta hantu ari gusoma ibyo yigisha.
Yavuze ko gufata mu mutwe cyane byatewe n’ubuzima yakuriyemo kuko ikintu yumvise ubwonko bwe bukibika. Nk’iyo ari kwigisha abantu bagera kuri 20 bari imbere ye bakamubwira amazina yabo, bose abafata mu mutwe ku buryo ahamagara uwo ashaka.
By’umwihariko ibijyanye n’amategeko yize abifite mu mutwe ku buryo ashobora kuvuga ingingo zayo ukagira ngo hari ahantu ari kubisoma.
Ati “Buriya ku bantu bafite ubumuga bwo kutabona by’umwihariko, gufata ibintu mu mutwe birizana ni impano. Biza mu mutwe ukumva bikurimo noneho ibintu by’amategeko kuba mbyumva gusa mbikunze bimbamo uko biri.”
Ni we muntu wa mbere wakoze ibijyanye n’amategeko mu Rwanda afite ubumuga bwo kutabona. Yagiye yakira abantu batandukanye akabagira inama mu bijyanye n’amategeko akabahuza n’inzego zibishinzwe.
Imwe mu mbogamizi ikomeye yagarutseho akunze guhura nayo ni iy’uko bamwe mu bakoresha batagirira icyizere abantu bafite ubumuga kuko baba bumva ko badashoye akazi, avuga ko iyo myumvire igomba guhinduka.
Yagiriye inama abafite ubumuga yo kutitinya ahubwo ko bakwiye guharanira gukora kuko bashoboye. Yasabye ababyeyi ko igihe umwana wabo agize ubumuga badakwiye kumutererana bibwira ko ubuzima bwe burangiye ahubwo bakwiye kumuba hafi by’umwihariko bakamujyana mu ishuri akiga.
Yashimiye Leta y’u Rwanda kuko yashyizeho amategeko n’amabwiriza arengera abafite ubumuga kugira ngo nabo bisange muri sosiyete nk’abandi Banyarwanda.


text:
Amasomo: Iyim 2, 1-15a; Zab 69 (68), 3. 14. 30-31. 33-34; Mt 11, 20-24
Amasomo yo kuri uyu wa kabiri w’icyumweru cya cumi na bitanu mu byumweru bisanzwe by’umwaka wa Kiliziya aradukangurira kwisuzuma tukareba niba ibyo twahawe bidufasha gushimangira umubano wacu n’Imana, gufasha ndetse no gusabana n’abavandimwe bacu. Bitabaye ibyo, natwe twazapfa rumwe n’urw’abo muri iyi migi iburirwa cyangwa nk’aba bahebureyi badashaka gusohoka mu gikonoshwa cy’ubucakara bw’abanyamisiri.
Twumvise mu isomo rya mbere, amavu n’amavuko ya Musa. Musa uwo akomoka mu nzu ya Levi nyamara yagiriwe ubuntu arererwa mu ngoro ya Farawo. Musa yirengagije ubuzima bushashagirana, yemera umuhamagaro w’Imana wo gukiza umuryango wayo wari ku ngoyi y’ubucakara bw’abanyamisiri. Bamwe bemeye kumukurikira, abandi biyemeje kwigumira muri ubwo bucakara ubuziraherezo!
Mu Ivanjili, twumvise Yezu atonganya imigi ya Korazini, Betsayida na Kafarinawumu kuko yabonye ibitangaza bye byinshi ariko ikarenga ikanangira umutima ntiyihane. Abari batuye muri iyo migi bahawe amahirwe menshi nyamara bayapfusha ubusa! Wenda ayo mahirwe iyo aza guhabwa Tiri, Sidoni na Sodoma baba barisubiyeho ntibahure n’amagorwa, ibyago n’amakuba byabagwiriye. Zabuli twumvise itubwira iti: “Mwebwe abashakashaka Imana murakagwira”.
Wowe uhereye he? Ese uri mu bahawe byinshi bazabazwa byinshi? Cyangwa se wahawe duke? Niba warahawe byinshi ubikoresha ute? Ibike se byo ubyitwaramo ute? Ni ngombwa kwinjira mu nkebe z’umutima wawe ukisuzuma utihenze kuko na duke wahawe ugomba kutubamo neza ukazagera mu bwami bw’Imana wemye, nta pfunwe n’ikimwaro.
Iyo twisuzumye neza, dusanga tubarizwa mu bahawe byinshi kuko dufite amahirwe yo kumva Ijambo ry’Imana rimurikira umutimanama wacu. Ibyago byacu ni ukutamenya ibyo twahawe bityo ntitubibyaze umusaruro ukwiye tukazashiduka tutagifite igaruriro cyangwa tukamenya ko twahawe byinshi hanyuma tukagereka akaguru ku kandi tukadamarara kimwe na wa mukungu kiburabwenge ndetse ahubwo tukabyifashisha dutsikamira kandi duhonyora abaciye bugufi. Icyo gihe tuba twikururiye umuvumo kuko twazahanwa bikomeye kurusha Tiri, Sidoni na Sodoma kimwe n’abanyamisiri.
Menya ko Uhoraho yumva abatishoboye, ntatererane abe bari ku ngoyi. Nyabuneka sigaho, reka kwifatanya n’umugiranabi wifashisha ububasha yahawe maze agahonyora kandi akarenganya abaciye bugufi. Haguruka uzamure ijwi umwamagane, umuvugirize induru n’amahiri nka Bihehe utazabarwa hamwe na we ku munsi w’urubanza. Reka kurebera ikibi gikorwa utazabarirwa mu gico cy’abahotozi! Haranira gufasha abantu kuva mu bucakara bw’icyaha kuko n’aho watotezwa ndetse ukavutswa ubuzima bwawe, wizeye ko ufashijwe n’Imana Umusumbabyose. Reka kwishingikiriza abantu cyangwa gushyira amizero yawe mu bagiranabi bayoyoka basharaze mu mateka ibirari by’amahano yabo.
Dusabe Nyagasani aduhe imbaraga zo kwimika ineza n’urukundo mu mitima yacu twamagane inabi aho ituruka hose kugira ngo tube abigishwa b’ukuri bazi kubaho banyuze Imana n’abantu mu byo bahawe, maze twese hamwe tuzagororerwe kubana n’Imana Data tuyihunda ibisigo n’ibisingizo hamwe n’Umwana wayo w’ikinege mu bumwe bwa Roho Mutagatifu uko ibihe bizagenda bisimburana iteka ryose. Amen.
Heneriko, Eugeni, Yoheli, Anakleti na Silasi, mudusabire.
Padri Léonidas Ngarukiyintwari


text:
Yegob.rw yabazaniye gahunda nshya yo kujya ibagezaho amafoto y’umukobwa uteye neza w’icyumweru, uyu mukobwa bikaba bishoboka ko yazajya aba asanzwe ari umustar cyangwa se asanzwe ari umuntu usanzwe ariko bitewe n’uburyo ateye tukamwandikaho. Bikaba kandi bishoboka ko yaba ari umunyarwanda cyangwa umunyamahanga.
Umukobwa uteye neza w’iki cyumweru (Thesexiest girl of the week) rero akaba ari Kate Bashabe.
Uyu mukobwa akaba ari umunyamideli w’umunyarwandakazi!
Dore amafoto akwereka imiterere ya Kate Bashabe:


text:
Nkuko byakozweho ubushakashatsi ubusanzwe igihe cyiza cyo gusohora, ku muntu uri mu buzima bwiza, ni hagati y’ iminota 2 na 10 , uhereye igihe umugabo yatangiriye imibonano nkuko urubuga webmd rubivuga.
Abahanga bavuga ko uko abagabo bagenda berekeza mu zabukuru ari ko n’ igihe basohorera kigenda kirushaho kuba kirekire hakaba n’ubwo gishobora kwiyongera kugeza ku minota 30 umugabo atarasohora uhereye igihe yatangiriye kugirira ubushake .
Ibi bishobora guterwa n’ impamvu zinyuranye:
Gukoresha imiti imwe n’imwe ivura depression
Kuba igitsina cy’ umugabo cyatakaje ibyiyumviro (perte de sensation sexuelle ) cyane cyane ku barwayi ba Diabete
Ihungabana ry’ imitekerereze , nka nyuma yo gupfakara cg divorce
Gusa ngo umugabo ashobora no kurangiza vuba nta mpamvu izwi yabiteye. Kugeza ubu nta miti izwi ifite ubushobozi buhagije bwo kuvura iki kibazo ariko iyo bibangamiye umurwayi cyane bashobora kumufasha bakoresheje uburyo bwo gutitiza igitsina cye bigatuma yihuta mu gusohora ari byo bita “penile vibratory therapy”.
Dore bimwe bishobora gutuma umugabo arangiza vuba:
Kujya gukora imibonano utiyizeye ko uri buze gushimisha umukunzi wawe [underestimation ],
Kujya gukora imibonano uhangayitse [ufite depression ]
Kujya gukora imibonano ufite ibibazo by’amafaranga biguhangayikishije cyane [ari byo uri kwitekerereza] .
Kuba wakoreshejwe imibonano ku gahato [sexual repression ]
Kuba utigirira ikizere mu busanzwe , ukabaho wisuzugura ko nta cyo ushoboye
Kuba utinya uwo mugiye gukorana imibonano, urugero: mutamenyeranye n’ibindi.
Kuba mukoze imibonano nyuma y’amakimbirane atakemuwe neza .
Kuba mutabanje kuganira neza ngo mubyinjire mo mwembi
Kuba washatse imbonano cyane kandi umwanya muremure , hanyuma ugatinda kuyikora
Kuba utamenyereye imibonano , noneho umubiri ukababa wumva ushaka kumaramo/gukoresha ayo mahirwe ubonye bigatuma usohora vuba .
Ikindi ni uko ubushakashatsi bwagaragaje ko abagabo benshi bashakanye n’ abagore babarusha imyaka basohora vuba kurusha abashakanye n’ abo bari mu kigero kimwe.
Wabigenza ute ngo usohore mu gihe cya nyacyo?
Gufata imiti irwanya ubwoba ,uburakari no kwiheba [anxiolytic & anti-depressant medications]
Gukora imyitozo ngorora mubiri yoroheje mbere yo gukora imibonano
Kwirinda kurakaranya n’umukunzi wawe mbere y’ imibonano
Kwigirira ikizere ko ushoboye
Kutagira ubwoba
Gukorera imibonano ahantu hatanga umutuzo utikanga ko hari uri bubabone
N.B: Niba ubona bikubangamiye cg bibangamiye imibanire yawe n’uwawe , gana muganga agufashe
Urukundo
Baza Shangazi
Shakisha ku Urwego.com
Ese ni iyihe mpamvu ishobora gutuma umugabo asohora imburagihe
Nkuko byakozweho ubushakashatsi ubusanzwe igihe cyiza cyo gusohora, ku muntu uri mu buzima bwiza, ni hagati y’ iminota 2 na 10 , uhereye igihe umugabo yatangiriye imibonano nkuko urubuga webmd rubivuga.
Labels: abagabo, igitsina, imyororokere, urukundo